RM330 juta peruntukan awal hadapi Monsun Timur Laut

KUALA LUMPUR, 21 Jun- Sebanyak RM330 juta peruntukan awal bagi menghadapi Monsun Timur Laut 2022/ 2023 disalur ke seluruh negeri.Perkara tersebut bagi memastikan bantuan bencana dapat disampaikan dengan segera dalam tempoh bagi menghadapi monsun berkenaan.Bagaimanapun, menurut Timbalan Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Wilson Ugak Kumbong, bagi penyaluran peruntukan bantuan bencana ia meliputi bantuan wang ihsan, bantuan barangan keperluan asas dan bantuan pembaikan rumah namun ia tertakluk bawah Kerajaan Negeri yang diselaras berdasarkan maklumat ketua isi rumah (KIR) penduduk terjejas."Bagi Monsun Timur Laut (MTL) 2022/2023, Kerajaan Persekutuan telah menyalurkan peruntukan awal sebanyak RM330 juta kepada semua negeri bagi memastikan bantuan bencana dapat disampaikan dengan segera dalam tempoh tersebut. "Penyaluran peruntukan bantuan bencana ini meliputi Bantuan Wang Ihsan (BWI), Bantuan Barangan Keperluan Asas (BBKA) dan Bantuan Pembaikan Rumah (BPR) daripada NADMA kepada Kerajaan Negeri. Ia berdasarkan permohonan daripada Pejabat Setiausaha Kerajaan Negeri selaku Pengerusi Jawatankuasa Pengurusan Bencana Negeri melalui, maklumat KIR mangsa bencana yang telah disemak dan disahkan oleh Pejabat Pegawai Daerah selaku Pengerusi Jawatankuasa Pengurusan Bencana Daerah," katanya di Dewan Negara ketika menjawab soalan daripada Senator Tan Sri Datuk Low Kian Chuan.Wilson menjelaskan perkara itu ketika ditanya Senator Tan Sri Datuk Low Kian Chuan berhubung peruntukan bagi operasi bantuan bencana termasuk perbelanjaan kenderaan, peralatan, makanan dan bantuan telah diaudit serta pecahan bagi semua perbelanjaan bantuan bencana dari tahun 2020 sehingga kini.Bagaimanapun, sejak tahun 2020 hingga 2022 sejumlah RM963.69 juta disalurkan bagi tujuan agihan bantuan bencana.


Kerajaan kenal pasti koperasi tidak aktif untuk dipulihkan

KUALA LUMPUR, 21 Jun- Kerajaan akan mengenalpasti koperasi yang berstatus tidak aktif untuk dipulihkan mengikut kesesuaian bidang agar beroperasi semula.Timbalan Menteri Pembangunan Usahawan dan Koperasi, Saraswathy Kandasami berkata, kementeriannya melalui Suruhanjaya Koperasi Malaysia (SKM) telah mengenalpasti 30% koperasi tersebut yang akan dibuat penilaian sebelum ia ditutup."SKM sedang mengambil tindakan untuk memulihkan koperasi yang berpotensi seperti mengaktifkan semula atau membantu mengenal pasti aktiviti yang sesuai untuk ia beroperasi semula."Seterusnya, memberi khidmat bimbingan dan nasihat kepada ahli lembaga koperasi untuk membaik tadbir urus, serta melaksanakan program bantuan perakaunan dan pengauditan kepada koperasi terbabit supaya mereka boleh pulih, aktif semula," katanya menjawab pertanyaan Senator Amir Md Ghazali di Dewan Negara.Senator Amir bertanyakan mengenai tindakan yang akan diambil kerajaan terhadap koperasi tidak aktif.


Perak kaji faktor pelajar enggan ambil SPM

(Khairudin Abu Hanipah (tiga,kanan) bersama murid sempena pelancaran Program 3R Read, Record and Reward di Perpustakaan Awam Dato Seri Husni, Chemor hari ini/BERNAMA)

IPOH, 21 Jun- Satu kajian terperinci bagi mengenal pasti faktor pelajar yang tidak mengambil peperiksaan Sijil Pelajaran Malaysia (SPM) di Perak akan dilakukan.Exco Jawatankuasa Pendidikan, Pengajian Tinggi, Belia dan Sukan Perak, Khairudin Abu Hanipah berkata, kajian itu perlu berikutan semakin ramai golongan muda tidak mahu belajar, selain tidak mengambil peperiksaan dan memilih untuk bekerja.Kajian berkenaan juga sebagai langkah komprehensif bagi mengelak keciciran pendidikan di negeri itu."Kementerian Pendidikan mengambil pendekatan untuk mengkaji perkara ini, sebab isu ini telah menampakkan ramai pelajar yang tercicir. Jadi pihak kementerian sedang melaksanakan kajian, mengambil langkah langkah untuk mencari punca dan juga plan intervensi bagi mengatasi masalah berkenaan," katanya kepada pemberita selepas melancarkan Program 3D, Read, Record and Reward di Perpustakaan Awam Dato Seri Husni di Chemor.Terdapat seramai 1,106 calon SPM 2022 di Perak tidak hadir dan mengambil peperiksaan itu daripada jumlah keseluruhan 28,715 calon berdaftar.


Visa pelancong asing disaring, elak tinggal lebih masa

KUALA LUMPUR, 21 Jun- Seramai 13,243 warga asing ditahan atas kesalahan tinggal lebih masa bagi tempoh pada tahun 2020 sehingga 6 Jun lalu.Timbalan Menteri Dalam Negeri, Datuk Seri Dr Shamsul Anuar Nasarah berkata, kerajaan tidak akan berkompromi khususnya aspek keselamatan melibatkan kemasukan dan keberadaan warga asing dalam negara.Sebagai langkah kawalan, permohonan visa daripada pelancong asing akan disaring terlebih dahulu secara dalam talian."Pejabat Perwakilan Malaysia dan Pejabat Atase Imigresen di luar negara akan menyaring terlebih dahulu permohonan visa secara dalam talian daripada pelancong dari negara yang memerlukan visa."Ini diikuti pemeriksaan di pintu-pintu masuk semasa ketibaan, sebelum kemudahan Pas Lawatan Sosial diberikan yang menekankan pematuhan terhadap beberapa syarat."Syarat itu antaranya adalah memiliki dokumen perjalanan sah dan diiktiraf Kerajaan Malaysia, mempunyai visa sah bagi negara-negara memerlukan visa, mempunyai wang mencukupi bagi menyara hidup selama tempoh keberadaan di Malaysia, bebas daripada Senarai Syak Jabatan dan Sistem 'Stolen Lost Travel Document', mempunyai tiket penerbangan keluar (pulang) ke negara asal," katanya ketika menjawab pertanyaan Senator Hussin Ismail di Dewan Negara hari ini.Shamsul berkata, syarat kelulusan lain termasuklah individu berkenaan tidak tersenarai dalam orang yang dilarang masuk mengikut Seksyen 8 (3) Akta 155.


Polis buka kertas siasatan kematian mengejut pelajar di Manjung

MANJUNG, 21 Jun- Polis Perak membuka kertas siasatan berhubung kematian mengejut seorang pelajar tingkatan tiga di Unit Rawatan Rapi (ICU) Hospital Seri Manjung.Ketua Polis Daerah Manjung, ACP Mohamed Nordin Abdullah berkata pihaknya menerima laporan mengenai kejadian pada pukul 4.38 petang semalam.“Siasatan awal dengan pihak sekolah mendapati pelajar itu dilihat tidak sihat dengan berjalan menggunakan tongkat kerana mengalami kesakitan pada bahagian kaki sebelum menelefon keluarga mangsa untuk dibawa pulang.“Keluarga pelajar kemudiannya membawa mangsa pulang ke rumah sebelum membawanya ke hospital setelah mendapati keadaan anak mereka semakin teruk. Keadaan mangsa semasa diterima di Jabatan Kecemasan adalah tenat dan diberikan bantuan pernafasan dengan serta-merta dan terus dimasukkan ke wad rawatan rapi bagi penjagaan pakar pada 10.10 malam,” katanya dalam satu kenyataan hari ini.Mohamed Nordin berkata pihak hospital kemudiannya telah memaklumkan pelajar terbabit meninggal dunia pada pukul 12.06 tengah malam.Punca kematian adalah disebabkan Alute Massive Pulmonary Embolism atau darah beku tersumbat di paru-paru.Orang ramai dinasihatkan agar tidak membuat sebarang spekulasi mengenai kejadian tersebut.


NS Fest 2023 tampil pengisian baharu, libatkan tiga kementerian

SEREMBAN, 21 Jun- NS Fest 2023 yang akan berlangsung esok sehingga 25 Jun di Dataran Nilai bakal tampil dengan pengisian baharu babitkan tiga kementerian.Ia melibatkan Kementerian Kemajuan Desa dan Wilayah, Kementerian Pembangunan Usahawan dan Koperasi serta Kementerian Perdagangan Dalam Negeri dan Kos Sara Hidup.Menurut Timbalan Setiausaha Kerajaan Negeri Sembilan, Datuk Muhammad Nahar Mohd Sidek, penglibatan tiga kementerian itu dapat memperluas pengisian penganjuran NS Fest 2023."Untuk edisi kali ini lebih istimewa kerana kita akan turut disertai oleh Kementerian Kemajuan Desa dan Wilayah, Kementerian Pembangunan Usahawan dan Koperasi dan juga Kementerian Perdagangan Dalam Negeri dan Kos Sara Hidup. Dengan penyertaan daripada tiga kementerian itu sendiri kita kata menambah baik penganjuran pada kali ini dan tentunya daripada penyertaan tiga kementerian tersebut pengisiannya tu akan lebih luas," katanya.

(Timbalan Setiausaha Kerajaan Negeri Sembilan, Datuk Muhammad Nahar Mohd Sidek)

Beliau berkata demikian ketika ditemuI RTM di Kompleks Penyiaran Tuanku Muhammad, Seremban.Perdana Menteri, Datuk Seri Anwar Ibrahim dijadual hadir pada 24 Jun bagi memeriahkan acara


Nasib pelajar tidak ambil SPM 2022 tidak dipinggir - KPM

KUALA LUMPUR, 21 Jun- Kementerian Pendidikan (KPM) komited memastikan kesinambungan pendidikan untuk pelajar yang tidak mengambil peperiksaan Sijil Pelajaran Malaysia (SPM) 2022.Timbalan Menteri Pendidikan, Lim Hui Ying berkata, kementerian akan meneliti bentuk kerjasama yang akan dilakukan bagi tujuan itu menerusi Program Latihan Teknikal dan Vokasional (TVET).Usaha berkenaan termasuk kolaborasi bersama Kementerian Belia dan Sukan (KBS) menerusi Institut Kemahiran Belia Negara (IKBN), Kementerian Sumber Manusia (KSM) dan Institut Latihan Perindustrian (ILP)."KPM akan meneliti bentuk kerjasama dengan kementerian lain agar laluan pendidikan TVET dapat disediakan kepada murid yang tidak menduduki SPM."KPM yakin kementerian lain akan menyediakan bentuk pembiayaan bagi memudahkan pelajar untuk menyertai program tersebut," katanya di Dewan Negara di sini.Seramai 14,858 atau 3.8% daripada 388,832 calon SPM 2022 tidak hadir peperiksaan.Berdasarkan analisis KPM, calon tidak hadir bagi SPM 2022 meningkat berbanding 2021 yang merekodkan 10,681 calon daripada keseluruhan 392,837 calon berdaftar.


PM doakan Agong, Raja Permaisuri peroleh haji mabrur

KUALA LUMPUR, 21 Jun - Perdana Menteri, Datuk Seri Anwar Ibrahim mendoakan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah yang berangkat ke Tanah Suci hari ini, memperoleh haji yang mabrur dan segala urusan ibadah haji berjalan lancar.Anwar yang menghadiri Upacara Keberangkatan Seri Paduka berdua di Istana Negara pagi ini, turut mendoakan Al-Sultan Abdullah dan Tunku Azizah dikurniakan kesihatan yang baik sepanjang menunaikan ibadah haji di Tanah Suci."Mendoakan semoga Tuanku sekalian memperoleh ibadah haji yang mabrur dan diberi kesihatan yang baik serta dilancarkan segala urusan ibadah haji di Tanah Suci Makkah," katanya menerusi catatan di Facebook.Seri Paduka berdua dijadual berada di Tanah Suci bermula hari ini hingga 2 Julai.

(Anwar pada Upacara Keberangkatan Al Sultan Abdullah bersama Tunku Azizah bagi menunaikan ibadah haji)

Kerajaan Arab Saudi mengumumkan hari Wukuf, yang merupakan kemuncak haji, adalah pada Selasa, 27 Jun, manakala Hari Raya Aidiladha disambut pada Rabu, 28 Jun.Umat Islam di Malaysia pula akan menyambut Aidiladha pada 29 Jun.


Kerjasama ASEAN penting kekang pencerobohan sempadan negara

KUALA LUMPUR, 21 Jun- Kementerian Pertahanan tidak pernah berkompromi terhadap sebarang bentuk pencerobohan ke atas sempadan negara.Perkara itu sejajar dengan agenda Kertas Putih Pertahanan iaitu kedaulatan negara akan terus dipertahan sama ada di laut, darat dan udara.Ruang diplomasi pertahanan menjadi platform terbaik bagi membangkitkan isu pencerobohan melibatkan nelayan asing dan ruang udara.Menurut Timbalan Menteri Pertahanan Adly Zahari, "kerjasama pelbagai hala melalui Persatuan Negara-negara Asia Tenggara (ASEAN), kerjasama sub rantau dan kerjasama dua hala merupakan pendekatan terbaik dalam mengurus isu keselamatan tradisional dan bukan tradisional."Ia memerlukan penglibatan pelbagai pihak di peringkat kerajaan, ketenteraan dan agensi penguatkuasaan. Kesemua ini merupakan komponen penting dalam strategi perkongsian berwibawa seperti terkandung dalam Kertas Putih Pertahanan negara dalam mempertahan kedaulatan negara dan keutuhan wilayah," katanya di Dewan Negara ketika menjawab pertanyaan Senator Datuk Dr Ahmad Azam Hamzah berhubung solidariti negara ASEAN dalam memastikan rantau ini aman daripada campur tangan kuasa besar dunia.


KPKT cadang tapak percuma bina PPR

KUALA LUMPUR, 21 Jun- Kementerian Pembangunan dan Kerajaan Tempatan (KPKT) mengutamakan cadangan tapak percuma dan nominal daripada kerajaan negeri untuk pembinaan Program Pembangunan Rakyat (PPR).Ia bagi menyegerakan pembangunan PPR tersebut.Bagaimanapun, KPKT memerlukan tiga cadangan lokasi untuk memastikan implikasi kos pembinaan supaya ianya tidak melibatkan kos yang tinggi selain lokasi yang berdekatan pusat bandar.Menurut Timbalan Menteri KPKT Akmal Nasrullah Mohd Nasir, "jadi bagi mengatasi masalah yang sering berulang sebelum ini, kementerian mohon supaya permohonan yang dikemukakan itu tiga lokasi. Jadi sekurang-kurangnya daripada kerajaan negeri boleh tawarkan satu."Apabila pertimbangan itu tidak sesuai, kita tidak mahu kerajaan negeri terlepas peluang tersebut. Setakat ini proses itu berjalan lancar, cuma kita masih ada beberapa negeri yang masih dalam perbincangan untuk mengenal pasti tapak yang sesuai," katanya di Dewan Negara ketika menjawab pertanyaan Senator Datuk Husain Awang berkaitan pertimbangan kerajaan ke atas pembinaan kediaman PPR di negeri-negeri yang tidak memiliki tapak yang sesuai.Akmal Nasrullah turut memaklumkan kementerian mendapat respon positif mengenai cadangan tapak, namun terdapat beberapa rundingan masih belum mencapai kesepakatan.


Cadangan AMF, pastikan daya tahan kewangan asia terjamin

KUALA LUMPUR, 21 Jun- Cadangan penubuhan Tabung Kewangan Asia (AMF) bertujuan memastikan kestabilan dan daya tahan kewangan serantau selain berperanan menjadi platform kerjasama kewangan bagi 68 negara asia.Perkara tersebut sekali gus membantu menangani krisis mudah tunai.Menurut Timbalan Menteri Kewangan Datuk Seri Ahmad Maslan, "tiada tarikh lagi, ini baru cadangan. Pertama Jepun dan kedua Malaysia. Jika kita terima bantuan Tabung Kewangan Antarabangsa (IMF), ia lebih kepada negara barat yang cuba menguasai sebelah kita. Contohnya, Indonesia yang menerima bantuan daripada IMF, tetapi kita tidak terima bantuan itu."Sekiranya ada AMF, kaedahnya tidak sama kerana perbezaan sudut pandangan barat dan timur selain mengenakan syarat yang lebih mudah bagi membantu negara asia," katanya di Dewan Negara ketika menjawab soalan tambahan daripada Senator Datuk Razali Idris.Sebelum ini, Perdana Menteri Datuk Seri Anwar Ibrahim telah mencadangkan agar AMF disemak pada Februari lalu di Bangkok.Bagaimanapun, cadangan sama pernah diutarakan Jepun ketika menangani Krisis Kewangan Asia pada tahun 1997.


Kementerian Pengangkutan sedang muktamadkan syarat pemeriksaan kenderaan

KUALA LUMPUR, 21 Jun- Kementerian Pengangkutan sedang memuktamadkan syarat dan garis panduan pelantikan syarikat pemeriksaan kenderaan .Perkara itu bagi menggalakkan kekerapan pemeriksaan untuk memastikan keselamatan pengguna terjamin khususnya kenderaan perdagangan di jalan raya.Jelas Timbalan Menteri Pengangkutan Datuk Hasbi Habibollah perkara itu dijangka akan dimuktamadkan sebelum penghujung tahun ini."Berkenaan pertambahan pelantikan syarikat pemeriksaan kenderaan, Kementerian Pengangkutan bersama Jabatan Pengangkutan Jalan (JPJ) pada masa ini sedang memuktamadkan semua peraturan, syarat-syarat, garis panduan dan lain-lain dokumen berkaitan yang akan ditetapkan kepada mana-mana pihak lain yang akan dipelawa untuk menawarkan perkhidmatan pemeriksaan kenderaan motor di bawah Akta Pengangkutan Jalan 1987. "Semua perkara tersebut dijangka akan dimuktamadkan selewat-lewatnya sebelum akhir tahun 2023. Pelawaan kepada pihak yang berminat akan boleh dimulakan dalam penggal pertama tahun 2024," katanya di Dewan Negara ketika menjawab soalan yang dikemukakan Senator Rita Sarimah Patrick Insol.Rita Sarimah mengemukakan soalan kepada Menteri Pengangkutan berhubung tindakan kerajaan untuk menyemak semula syarat-syarat kelulusan pemeriksaan kenderaan khususnya kekerapan pemeriksaan kepada kenderaan perniagaan selain daripada menambah pelantikan syarikat pemeriksaan kenderaan.


Razarudin dilantik Ketua Polis Negara, Ayob Khan Timbalannya

(Razarudin Husain dan Ayob Khan Mydin Pitchay)

PUTRAJAYA, 21 Jun- Tan Sri Razarudin Husain@Abd Rasid dilantik sebagai Ketua Polis Negara, sementara Datuk Seri Ayob Khan Mydin Pitchay dilantik sebagai Timbalannya.

Menteri Dalam Negeri, Datuk Seri Saifuddin Nasution Ismail berkata, Razarudin Husain dilantak secara kontrak selama dua tahun berkuat kuasa bermula 23 Jun ini hingga 22 Jun 2025, manalaka pelantikan Ayob Khan bermula 23 Jun ini."Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dengan nasihat Perdana Menteri, Datuk Seri Anwar Ibrahim atas perakuan Suruhanjaya Pasukan Polis memperkenan pelantikan kedua-dua mereka mengikut Fasal 4 dan 5 Perkara 140 Perlembagaan Persekutuan," katanya dalam kenyataan hari ini.Razarudin Husain, 61, berkelulusan Ijazah Sarjana Sains Sosial Pengajian Kepolisan dari Universiti Kebangsaan Malaysia (UKM) menjawat pelbagai jawatan di peringkat negeri dan kontinjen.Beliau dilantik sebagai Pengarah Jabatan Siasatan Jenayah Narkotik Bukit Aman selama setahun sebelum dilantik sebagai Timbalan Ketua Polis Negara bermula tahun 2021 sehingga kini.Sementara itu, Ayob Khan, 57, yang kini berkhidmat sebagai Pengarah Jabatan Siasatan Jenayah Bukit Aman merupakan kelulusan Ijazah Sarjana Teknologi Maklumat dari UKM.Beliau juga pernah menjawat jawatan sebagai Pengarah Jabatan Siasatan Jenayah Narkotik Bukit Aman pada 2022 serta Ketua Polis Johor pada 2020 hingga 2022."Kerajaan mengucapkan syabas dan tahniah atas pelantikan ini," menurut kenyataan.


Agong dan Raja Permaisuri Agong berangkat menunaikan ibadah haji

KUALA LUMPUR, 21 Jun- Yang Di Pertuan Agong, Al Sultan Abdullah Ri’ayatuddin Al Mustafa Billah Shah dan Raja Permaisuri Agong Tunku Azizah Aminah Maimunah Iskandariah berangkat ke Tanah Suci bagi menunaikan ibadah haji bermula hari ini hingga 2 Julai depan.Turut mengiringi baginda berdua, Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah.

Sebelum berlepas, baginda berdua berkenan bersalaman bersama Perdana Menteri Datuk Seri Anwar Ibrahim, Ketua Setiausaha Negara Tan Sri Mohd Zuki Ali, Panglima Angkatan Tentera Malaysia, Jeneral Tan Sri Affendi Buang dan Ketua Polis Negara Tan Sri Acryl Sani Abdullah Sani serta, Duta Arab Saudi ke Malaysia Mesaad Ibrahim Abdullah Al Sulaim.Pada majlis berkenaan ia dimulakan dengan bacaan doa oleh Mufti Wilayah Persekutuan Datuk Luqman Abdullah serta laungan azan oleh Pembantu Hal Ehwal Islam, Bahagian Agama Istana Negara, Mohd Mustafidurrohman Mohd Syahroni.Al Sultan Abdullah dan Tunku Azizah turut bersalaman dengan petugas di Istana Negara.Turut hadir pada majlis tersebut ialah Menteri Besar Pahang, Datuk Seri Wan Rosdy Wan Ismail bagi mengucapkan selamat jalan kepada Seri Paduka baginda berdua dalam Majlis Keberangkatan Seri Paduka Baginda yang Di Pertuan Agong dan Seri Paduka Baginda Raja Permaisuri Agong bersama Pemangku Raja Pahang menunaikan ibadah haji di Istana Negara.

(Al Sultan Abdullah bersalaman bersama kakitangan Istana Negara/BERNAMA)


Siti Hajar Lydia dicari polis, bantu siasatan kes dadah

(Siti Hajar Lydia Osman dicari polis)

SUNGAI PETANI, 21 Jun- Seorang wanita dikenali sebagai Siti Hajar Lydia Osman sedang dikesan Polis Daerah Kuala Muda, Kedah bagi membantu siasatan kes dadah.Wanita berusia 40 tahun itu merupakan saksi bagi kes di bawah Seksyen 39 B, Akta Dadah Berbahaya 1952.Alamat terakhirnya di No 404, Blok C9, Seksyen 10, Wangsa Maju, Setapak, Kuala Lumpur. "Orang ramai yang mempunyai maklumat berkaitan Siti Hajar Lydia diminta menghubungi Inspektor Mohamad Nishamasraaf Mohd Yusoff menerusi talian 04-4299222 sambungan 2123 dan 011-39944570," katanya dalam kenyataan. Maklumat juga boleh disalurkan dengan menghubungi mana-mana balai polis berdekatan.

(Siaran media Polis Daerah Kuala Muda)


Integrasi sistem pembayaran pembiayaan perumahan libat LPPSA, KWAP DAN JPA

KUALA LUMPUR, 21 Jun- Urusan pembayaran pembiayaan perumahan kakitangan awam bakal dipermudah menerusi pengintegrasian sistem tiga agensi utama.Ia dijangka memanfaatkan 80,000 pesara dan 575,000 bakal pesara kerajaan.Timbalan Menteri Kewangan Datuk Seri Ahmad Maslan berkata, pengintegrasian membabitkan pembiayaan Lembaga Pembiayaan Perumahan Sektor Awam (LPPSA), Kumpulan Wang Persaraan Diperbadankan (KWAP) dan Jabatan Perkhidmatan Awam (JPA) ."Angka daripada LPPSA. Mereka mengurus 750,000 pinjaman perumahan dalam fail mereka. Bayangkan kalau fail itu tidak digital, tidak efisien, sistem integrasi. 750,000 pinjaman perumahan penjawat awam itu termasuk tentera," katanya kepada pemberita di sini.Integrasi sistem tersebut bakal mentransformasi sistem manual yang digunakan sebelum ini kepada data yang lebih tepat dan sama antara agensi. Tambah beliau, ia turut meningkatkan kecekapan bayaran balik pembiayaan perumahan melalui potongan pencen kepada LPPSA.


Malaysia alu-alukan Turkiye teroka peluang perdagangan

KUALA LUMPUR, 21 Jun- Kerajaan akan terus memperkukuh jaringan perniagaan antara Malaysia dan Republik Turkiye selain mengalu-alukan syarikat dari negara berkenaan untuk meneroka pelbagai peluang perdagangan di negara ini.Menerusi catatan di Facebook Perdana Menteri Datuk Seri Anwar Ibrahim memaklumkan beliau telah "menghadiri Majlis Makan Malam dan Dialog anjuran Independent Industrialists and Businessmen’s Association (MUSIAD)."Ia sempena misi perdagangan yang terdiri daripada 41 syarikat dari Turkiye.Beliau berkata, Turkiye kekal menjadi satu daripada rakan dagangan penting Malaysia di rantau Asia Barat.Sehingga kini, enam projek pembuatan dengan pelaburan republik itu telah dilaksanakan di negara ini melibatkan jumlah pelaburan bernilai RM429.2 juta.


Kerajaan beri kelonggaran urusan bagi percepat projek prasarana

KUALA LUMPUR, 21 Jun- Kerajaan bersetuju memberi kelonggaran dalam urusan perolehan kerja di bawah Arahan Perbendaharaan (AP) 182.Perkara itu selari komitmen dibuat Perdana Menteri Datuk Seri Anwar Ibrahim, menerusi Belanjawan 2023 untuk mempercepat pelaksanaan projek prasarana rakyat khususnya projek sekolah dan klinik daif.Kementerian Kewangan menerusi kenyataan memaklumkan, "pengecualian itu melibatkan semua kementerian serta agensi pelaksana sehingga di peringkat negeri dan daerah."Ia melibatkan perolehan projek penyelenggaraan dan pembaikan kecil dengan had nilai sehingga RM1 juta."Kelonggaran kaedah perolehan turut diberikan dengan had nilai sebut harga perolehan kerja ditingkatkan kepada RM1 juta berbanding RM500,000 sebelum ini. Had Perolehan secara cabut undi turut ditingkatkan kepada RM200,00 berbanding RM100,000 sebelumnya. Bagaimanapun, penglibatan kontraktor kecil pelbagai kelas juga digalakkan, menerusi kemudahan permbiayaan secara "financial close" bagi memastikan kontraktor tiada masalah aliran tunai dan kerja siap mengikut jadual.


Cuaca panas: Bekalan pengairan di Empangan Bukit Merah dicatu

(Empangan Bukit Merah di Semanggol, Perak)

IPOH, 21 Jun- Bekalan pengairan di Empangan Bukit Merah di Perak dicatu melibatkan kawasan Kompatmen E di Alor Pongsu, Kompatmen F (Bagan Serai), Kompatmen G (Selinsing) dan Kompatment H di Gunung Semanggol.

Exco Infrastruktur, Tenaga, Air dan Pengangkutan Awam negeri, Datuk Seri Mohammad Nizar Jamaluddin berkata, catuan dibuat berdasarkan paras empangan mengikut Prosedur Operasi Standard (SOP) ditetapkan serta tidak melibatkan kegunaan air domestik. Setakat ini, paras air semasa berada pada Aras Kritikal Pengairan iaitu 6.995 meter susulan cuaca panas.Air Empangan Bukit Merah disalurkan bagi mengairi kawasan pengairan di daerah Kerian, Perak dan sebahagian selatan Pulau Pinang iaitu Sungai Acheh melibatkan lapan kompatmen yang berkeluasan 20,000 hektar. Tiga kompatmen telah selesai menerima bekalan air dan baki lima lagi sedang menerima bekalan air.Bagi tindakan segera, pihak Jabatan Pengairan dan Saliran (JPS) dan Kawasan Pembangunan Pertanian Bersepadu (IADA) daerah Kerian sudah menempatkan pam bergerak di lokasi kritikal bagi pengairan kawasan padi.


Malaysia rancang jadi tuan rumah Simposium Haji

MEKAH, 21 Jun- Malaysia merancang menjadi tuan rumah bagi penganjuran Simposium Haji pada masa akan datang, ia bagi memudahkan penyertaan daripada pemain industri serta negara-negara minoriti Islam.Selain itu, simposium yang memasuki edisi ke-47 tersebut sebelum ini hanya dianjurkan di Arab Saudi dan sukar disertai negara lain di rantau Asia.Menteri Di Jabatan Perdana Menteri Hal Ehwal Agama Datuk Dr Mohd Na’im Mokhtar berkata, "cadangan itu akan disuarakan kepada Menteri Haji dan Umrah Saudi, Dr Tawfiq Fauzan Al Rabiah dalam tempoh terdekat."Beliau berharap hasrat tersebut boleh dilaksanakan selewat-lewatnya dalam tempoh dua tahun lagi."Jadi ia agak mudah bagi pemain industri haji dan umrah untuk datang berbanding ke sini kerana jarak yang jauh. Sekiranya datang, mungkin cuma buat haji dan umrah. "Tapi kalau boleh bawa ke sini, industri bagi kawasan setempat boleh datang Malaysia. Kita akan ketuai dan boleh mempelajari selain boleh ditambah baik perkara-perkara lain," katanya kepada pemberita selepas menghadiri Simposium Haji di Jeddah, Arab Saudi yang dipengerusikan Imam Masjidil Haram, Abdur Rahman AL-Sudais.Beliau dan isteri Datin Nik Roslini Raja Ismail sebelum itu tiba di Mekah, awal pagi semalam bersama 283 jemaah haji Malaysia melalui penerbangan KT108.Simposium tahunan itu bertujuan bagi berkongsi operasi haji yang dikendalikan kerajaan Arab Saudi, khususnya inovasi dalam bentuk teknologi untuk kemudahan jemaah di Mekah dan Madinah.


PM terima kunjungan hormat Mufti Wilayah Persekutuan

PUTRAJAYA, 20 Jun- Perdana Menteri, Datuk Seri Anwar Ibrahim menerima kunjungan hormat Mufti Wilayah Persekutuan, Datuk Dr Luqman Abdullah di pejabatnya petang tadi.Menerusi catatan Facebook, Anwar berkata dalam pertemuan itu Dr Luqman menyampaikan taklimat hal ehwal agama berhubung pertanyaan dan pengurusan fatwa masyarakat."Saya juga diberi penerangan daripada beliau mengenai perancangan program bersempena Sambutan Jubli Emas Pejabat Mufti Wilayah pada tahun depan" katanya Menurut beliau turut dibincangkan, perkembangan dan penambahbaikkan ilmu falak serta kemudahan balai cerap dalam negara.


Kesedaran tentang SKSPS perlu diperluas

KUALA TERENGGANU, 20 Jun- Hanya 634,215 orang atau 21.9% daripada 2.89 juta orang yang bekerja sendiri di negara ini mencarum bawah Skim Keselamatan Sosial Pekerjaan Sendiri (SKSPS) setakat ini.

Menteri Sumber Manusia, V. Sivakumar berkata, sejak skim ini dilancarkan oleh Pertubuhan Keselamatan Sosial (PERKESO) pada 1 Jun 2017, faedah sebanyak RM15.5 juta telah dibayar kepada 4,890 pencarum. Skim ini boleh melindungi sekurang kurangnya 20 sektor pekerjaan sendiri seperti sektor kesenian, perhutanan, makanan, pembinaan, premis penginapan dan teknologi maklumat. Bagaimanapun kira-kira 80% orang yang bekerja sendiri belum mendapat perlindungan bawah SKSPS. "80% ini ramai tidak tahu, bahawa mereka boleh mencarum. Mereka mungkin rasa hanya mereka bekerja bawah seorang majikan yang layak untuk mencarum dalam PERKESO. Tetapi mereka juga layak mencarum walaupun bekerja sendiri," kata V. Sivakumar kepada pemberita ketika hadir melawat Pusat Rehabilitasi PERKESO di sini.  Terdahulu, beliau menziarahi dua keluarga pencarum dan menyampaikan faedah PERKESO kepada keluarga Allahyarham Che Aziz Che Nik yang meninggal dunia ketika dalam perjalanan ke tempat kerja, di an Khairudin Salleh yang terlantar sakit akibat jangkitan kuman dalam darah.


RM2.1 juta kerugian akibat penipuan panggilan telefon di Perak

MANJUNG, 20 Jun - Kes penipuan menerusi telefon yang berlaku di daerah Manjung, Perak mencatatkan nilai kerugian hingga RM2.1 juta dalam tempoh Januari hingga Jun tahun ini.Ketua Polis Daerah Manjung, Asisten Komisioner (ACP) Mohamed Nordin Abdullah berkata, jumlah kerugian itu hasil 52 kes yang direkodkan sejak awal tahun. Jelasnya, antara modus operandi penipuan adalah, suspek menghubungi mangsa dan menyamar samada sebagai penguat kuasa, pihak polis, Lembaga Hasil Dalam Negeri (LHDN), Suruhanjaya Pencegahan Rasuah Malaysia (SPRM), mahkamah, institusi kewangan atau syarikat perkhidmatan penghantaran barang (kurier).Sementara itu, beliau turut memaklumkan kes penipuan terbaharu terjadi semalam melibatkan seorang warga emas berusia 65 tahun. Mangsa seorang pesara operator kilang elektronik kerugian RM202,787 ringgit selepas diperdaya individu menyamar sebagai pegawai polis.

Mangsa dikatakan terlibat dengan kes jenayah yang memerlukan siasatan dilakukan terhadap akaun bank miliknya. Masyarakat dinasihat agar mengambil langkah-langkah pencegahan seperti mengabaikan panggilan telefon individu tidak dikenali, menyemak dengan pihak berkaitan bagi pengesahan dan tidak mendedahkan maklumat perbankan kepada mana-mana pihak.


KPDN pantau harga ikan di Pantai Timur

KUALA LUMPUR, 20 Jun- Kementerian Perdagangan Dalam Negeri dan Kos Sara Hidup (KPDN) mengambil maklum keadaan cuaca tidak menentu di Pantai Timur menyebabkan berlaku kenaikan harga ikan di pasaran baru-baru ini.Menterinya, Datuk Seri Salahuddin Ayub berkata, pegawai dan penguat kuasa KPDN telah diarahkan supaya sentiasa memantau harga bekalan bagi mengelak pencatutan, selain peniaga tidak patuh harga ditetapkan."Memang berlaku kenaikan harga ikan, namun kita dapati dua tiga hari ini keadaan kembali stabil. Maknanya ada barang seperti sayuran, ikan memang bergantung pada keadaan cuaca. "Keadaan penawaran yang kadang-kadang begitu tinggi tapi keadaan itu sementara dan akan turun dalam tempoh ertentu," kata Salahuddin kepada media selepas majlis perasmian Pameran Hadiah Malaysia edisi ke-13 2023 di sini.

(Datuk Seri Salahuddin berkata KPDN pantau harga ikan di Pantai Timur)


SPM 2022 guna sistem gred pemarkahan sedia ada

(Fadhlina hadir dalam Majlis Penutupan Program Bahasa Melayu SJKC dan SJKT Wilayah Persekutuan Kuala Lumpur dan Selangor)

KUALA LUMPUR, 20 Jun- Dakwaan Kementerian Pendidikan (KPM) menurunkan gred pemarkahan peperiksaan Sijil Pelajaran Malaysia (SPM) 2022 hanyalah satu spekulasi.Tegas Menteri Pendidikan Fadhlina Sidek, KPM mempunyai standard dan merit dalam memberi pemarkahan dan sentiasa berlaku adil."Tidak betul dakwaan itu. Kita ada standard kita dan kita cukup menjaga standard itu dan perlu berlaku adil dalam konteks pemarkahan ini dibuat."Ia haruslah mengikut merit dan standard yang kita guna pakai selama ini," kata Fadhlina dalam sidang media Majlis Penutupan Program Bahasa Melayu SJKC dan SJKT Wilayah Persekutuan Kuala Lumpur dan Selangor di sini. Terdahulu, tular di media sosial berhubung analisis pemarkahan SPM yang mendapat perhatian serta menimbulkan keraguan orang ramai terhadap sistem pemarkahan SPM 2022.

(Fadhlina berkata dakwaan KPM menurunkan gred pemarkahan peperiksaan SPM 2022 hanyalah satu spekulasi)


Kemasukan pelajar pelarian Rohingya ke IPT tidak gugat kedaulatan negara

PUTRAJAYA, 20 Jun - Tidak timbul isu kedaulatan negara terancam sekiranya pelarian Rohingya diterima melanjutkan pengajian di Institut Pengajian Tinggi (IPT) di Malaysia, kata Menteri Pendidikan Tinggi Datuk Seri Mohamed Khaled Nordin.Mengulas kegusaran segelintir pihak berhubung langkah membenarkan pelarian Rohingya menyambung pengajian di IPT tempatan akan mengancam kedaulatan negara, beliau berkata pendidikan ialah hak setiap manusia dan Malaysia tidak boleh bersikap pentingkan diri dalam soal itu.Jelas beliau, Malaysia sentiasa terbuka dalam memberi kemudahan pendidikan kepada pelarian itu."Dalam konteks ini Qatar menyediakan sumbangan untuk pelarian Rohingya. Kita juga ada beritahu Qatar dan badan-badan lain untuk bantu juga pelarian lain seperti Palestin, Bosnia atau Syria. Satu ketika Qurdis. Kita tahu masa depan dia bergantung sama ada dia boleh dapat ilmu atau tidak," kata Khaled, di sini.

(Khaled ketika bercakap dalam sidang media selepasmerasmikan program Semarak Siswa MADANI, di sini)

Semalam, media melaporkan Universiti Islam Antarabangsa Malaysia sedia menawarkan tempat di universiti mereka untuk pelarian Rohingya yang pendidikannya akan dibiayai menggunakan derma US$50 juta daripada Dana Qatar Untuk Pembangunan (QDF).Tambahnya, pelarian Rohingya yang melanjutkan pengajian di IPT tempatan akan dibiayai menggunakan Dana Qatar Untuk Pembangunan (QDF).“Dalam konteks ini (pendidikan), Qatar menyediakan sumbangan untuk pelarian Rohingya dan kita juga ada beritahu Qatar dan badan-badan lain untuk bantu juga banyak pelarian lain seperti Palestin, Syria dan Bosnia,” katanya.Pada 2017, Qatar menyatakan ikrar memberikan penajaan dana untuk menyokong Malaysia dalam melaksanakan projek kemanusiaan membantu pelarian Rohingya.Sementara itu, Mohamed Khaled berkata kerajaan tidak boleh memaksa syarikat-syarikat untuk memberikan layanan atau faedah yang sama rata antara pekerja dengan pelatih industri.“Semua sedar mereka (pelajar) bukan pekerja tetapi hanya intern (pelatih), maka sudah tentu tidak wajar untuk mereka mendapat gaji atau layanan yang sama (dengan pekerja),” katanya.Pada majlis itu, Mohamed Khaled turut menyampaikan insentif RM2,000 seorang kepada 31 pelajar IPT yang menyumbangkan pingat emas dalam temasya Sukan SEA ke-32 di Kemboja Mei lepas.


Tidak wajar heret penjawat awam ke kancah politik

KUALA LUMPUR, 20 Jun- Ahli Parlimen Bangi, Syahredzan Johan membidas kenyataan jurucakap sebuah parti dalam Perikatan Nasional, Mok Kok On mendakwa penjawat awam menjadi beban kepada negara.Kok On itu menggesa Kerajaan Perpaduan supaya mengurangkan pengambilan penjawat awam yang menurutnya dilihat hanya sekadar menambah hutang sedia ada. "Kenyataan seperti itu pada saya hanya bermotifkan politik, menggunakan isu ini untuk menyerang kerajaan Madani yang ada sekarang. Sebab tu saya kata, tidak wajarlah kita heret penjawat awam ke dalam kancah politik," kata Syahredzan kepada RTM di sini.Beliau dalam pada itu turut menggesa jurucakap Gerakan Dewan Undangan Negeri (DUN) Sungai Pinang itu mengemukakan permohonan maaf kepada seluruh penjawat awam. Terdahulu, Mok Kok On menerusi posting di laman sosial Facebook Gerakan Penang, mendakwa Perdana Menteri, Datuk Seri Anwar Ibrahim telah gagal selepas membuat keputusan untuk menambah bilangan kakitangan penjawat awam.

(Syahredzan berkata tidak wajar heret penjawat awam ke kancah politik)


Dadah bernilai RM47.2 juta dirampas

MIRI, 20 Jun - Pasukan polis berjaya merampas pelbagai jenis dadah bernilai RM47.2 juta dalam beberapa serbuan di pusat hiburan dan stor penyimpanan dadah, di sini. Serbuan dilakukan oleh pegawai dan anggota Jabatan Siasatan Jenayah Narkotik (JSJN) Bukit Aman dan Sarawak, Ahad lalu. Pengarah JSJN Bukit Aman Datuk Seri Mohd Kamarudin Md Din berkata, jumlah itu merupakan rampasan dadah terbesar di Sarawak setakat ini, hasil lima serbuan di sekitar Miri antara pukul 1.30 pagi hingga 4.00 petang pada Ahad lalu."Dalam operasi ini pihak polis telah berjaya merampas sejumlah 768.5 kilogram pelbagai dadah yang dianggarkan bernilai RM47.2 juta. Pecahan dadah yang dirampas adalah MDMA Methylenedioxymethamine 81.8 kilogram, ketamine 686.7 kilogram dan pil eramin 5 1.15 gram, "kata Kamarudin dalam sidang media di Ruai Kenyalang Ibu Pejabat Polis Daerah Miri.Pada serbuan itu, pihak polis turut menahan dan memeriksa 117 pengunjung terdiri dari 58 lelaki dan 59 perempuan. Daripada jumlah itu, 57 orang didapati positif dadah.Tambah beliau daripada lima serbuan itu, satu serbuan di pusat hiburan, tiga di stor penyimpanan dadah dan satu lagi serbuan di kawasan bebas.

(Polis turut menyita pelbagai asset sindiket termasuk sebuah kereta, wang tunai dan barang kemas)

Kamarudin juga memaklumkan modus operandi sindiket yang dipercayai mula aktif sejak Februari tahun ini telah membawa masuk bekalan dadah dari Brazil dan Taiwan. Merekan menjadikan premis kediaman sebagai stor penyimpanan dadah sebelum diedarkan untuk pasaran tempatan.


(Fadhlina ditemu bual selepas Program Pemerkasaan Bahasa Melayu Sekolah Jenis Kebangsaan Cina/Tamil Wilayah Persekutuan Kuala Lumpur dan Selangor/BERNAMA)

KUALA LUMPUR, 20 Jun- Subjek bahasa Melayu dan Sejarah dikekalkan sebagai syarat lulus peperiksaan Sijil Pelajaran Malaysia (SPM), kata Menteri Pendidikan Fadhlina Sidek."Setakat ini kekal dengan pendirian BM dan Sejarah kerana impaknya apa, SPM baru ini Sejarah tunjuk peningkatan sangat tinggi dan sangat baik keputusan bagi matapelajaran itu."Ia tunjuk anak kita tidak ada masalah kuasai subjek itu, cuma intervensi lebih agresif perlu dilaksanakan khususnya penguasaan bahasa Melayu dan Sejarah," kata Fadhlina dalam sidang media Majlis Penutupan Program Bahasa Melayu SJKC dan SJKT Wilayah Persekutuan Kuala Lumpur dan Selangor di ibu negara.Terdahulu, tular di media sosial berhubung analisis pemarkahan SPM yang mendapat perhatian serta menimbulkan keraguan orang ramai terhadap sistem pemarkahan SPM 2022.

(Fadhlina berkata subjek Bahasa Melayu, Sejarah kekal syarat lulus SPM)


Penggunaan konsep 'Smart Energy System' di Perak, dijangka Ogos

BATU GAJAH, 20 Jun - Masjid Al-Hidayah, Kampung Sri Kulim di sini, bakal menjadi masjid pertama di kawasan itu yang menggunakan konsep 'Smart Energy System', kata Exco Komunikasi, Multimedia dan Badan Bukan Kerajaan (NGO) Perak, Mohd Azlan Helmi.Inisiatif itu selaras langkah menjimatkan penggunaan elektrik di Perak, di samping memacu ke arah pendigitalan.Projek kerjasama dengan Synergy Alliance Solution itu membolehkan suis elektrik dikawal menggunakan peranti telefon, sekali gus mengurangkan pembaziran elektrik selain memudahkan kawal selia di masjid tersebut."Projek percubaan ini jika berjaya, mungkin kita perbanyakkan lagi kerana antara memudahkan urusan para jemaah, ahli jawatankuasa untuk kita kawal selia semua tenaga yang ada seperti lampu, penyaman udara dan sebagainya."Kita juga ingin menjimatkan penggunaan ini. Kita sedar dunia ke arah penjimatan tenaga sekarang dan ini satu langkah yang baik dan permulaan yang baik kepada saya dan jikalau ini berkata, Insya-Allah kita akan perbanyakkan lagi di masjid-masjid yang lain,"kata Azlan, di sini.

(Azlan ketika ditemui pemberitaselepas merasmikan Program Smart Masjid di sini)

Tambah Azlan, projek itu dijangka siap pada bulan Ogos tahun ini dan bakal diperluas ke kawasan lain.


KUALA LUMPUR, 20 Jun- Bursa Malaysia ditutup bercampur-campur pada Selasa, didagangkan berhati-hati dalam jajaran kecil dengan belian yang berselang-seli dengan jualan dalam saham wajaran terpilih, kata para peniaga. Pada 5 petang, FTSE Bursa Malaysia KLCI (FBM KLCI) naik 1.0 mata atau 0.07 peratus kepada 1,388.33 daripada paras penutup 1,387.33 pada Isnin.Indeks utama dibuka rendah turun 0.09 mata kepada 1,387.24 pagi ini dan bergerak antara paras 1,383.86 dan 1,388.75 sepanjang sesi dagangan.Bagaimanapun, di keseluruhan pasaran, kaunter rugi mengatasi kaunter untung sebanyak 531 berbanding 313, manakala 408 kaunter tidak berubah, 1,031 tidak diniagakan dan 16 yang lain digantung. Jumlah dagangan meningkat kepada 2.85 bilion unit bernilai RM1.75 billion daripada 2.58 bilion unit bernilai RM1.47 bilion pada Isnin. Seorang peniaga berkata prestasi bursa tempatan itu adalah seiring dengan bursa serantau lain yang kebanyakannya rendah apabila sentimen pasaran kekal lemah.Para pelabur masih sedang mencerna penurunan kadar utama pinjaman China sebanyak 10 mata sambil menunggu kenyataan daripada Pengerusi Rizab Persekutuan (Fed) Amerika Syarikat (AS) Jerome Powell di hadapan kongres pada Rabu bagi mencari petunjuk hala tuju pasaran, katanya. Penganalisis Kanan Malacca Securities Sdn Bhd Kenneth Leong berkata FBM KLCI mencatatkan pemulihan sederhana tetapi langkah-langkah yang diambil kerajaan China untuk memulihkan pertumbuhan ekonomi republik itu menerusi penurunan kadar berian pinjaman masih tidak mencukupi untuk meningkatkan sentimen. "Juga, pengumuman beberapa inisiatif oleh kerajaan Malaysia untuk merangsang pasaran saham pada Isnin dianggap tidak mencukupi untuk meningkatkan sentimen dagangan."Kami menjangka aktiviti dagangan tidak berubah menjelang pilihan raya di enam negeri untuk menyediakan dasar ekonomi nasional yang lebih jelas. "Dari segi teknikal, sekiranya paras ketahanan 1,390 dilepasi, paras ketahanan seterusnya dijangkakan pada 1,405 dan 1,412 manakala paras sokongan pada 1,372," katanya kepada Bernama.Di peringkat serantau, Indeks Hang Seng Hong Kong turun 1.54 peratus kepada 19,607.08, Indeks Komposit SSE China susut 0.47 peratus kepada 3,240.36, Kospi Korea Selatan jatuh 0.18 peratus kepada 2,604.91, Indeks Straits Times Singapura berkurangan 0.49 peratus kepada 3,225.13, manakala Nikkei 225 Jepun naik 0.06 peratus kepada 33,388.91. Di bursa tempatan, saham wajaran tinggi Public Bank naik satu sen kepada RM3.88, CIMB meningkat enam sen kepada RM5.14 dan IHH Healthcare melonjak lapan sen kepada RM6, manakala Maybank dan Tenaga Nasional tidak berubah masing-masing kepada RM8.65 dan RM9.22.Dalam kalangan kaunter cergas, Sarawak Consolidated dan RGB International meningkat 1.5 sen setiap satu masing-masing kepada 43.5 sen dan 31 sen, Tanco naik setengah sen kepada 51 sen, manakala YTL susut 8.5 sen kepada 88 sen dan Top Glove turun 4.5 sen kepada 87 sen.Di papan indeks, Indeks Emas FBM turun 27.27 mata kepada 10,205.54, Indeks FBMT 100 susut 24.60 mata kepada 9,906.49, Indeks FBM Emas Shariah berkurangan 46.53 mata kepada 10,512.36, Indeks FBM 70 jatuh 167.73 mata kepada 13,381.35 dan Indeks FBM ACE turun 39.37 mata kepada 5,089.06.Mengikut sektor, Indeks Tenaga susut 9.03 mata kepada 780.0, Indeks Produk dan Perkhidmatan Perindustrian turun 1.29 mata kepada 158.04, Indeks Perladangan jatuh 14.34 mata kepada 6,740.37, manakala Indeks Perkhidmatan Kewangan naik 40.29 mata kepada 15,313.51.Jumlah dagangan Pasaran Utama melonjak kepada 1.96 bilion unit bernilai RM1.54 bilion daripada 1.78 bilion unit bernilai RM1.26 bilion pada Isnin.Jumlah dagangan waran meningkat kepada 361.0 juta unit bernilai RM50.26 juta daripada 278.87 juta unit bernilai RM47.26 juta sebelumnya.Jumlah dagangan Pasaran ACE merosot kepada 512.56 juta saham bernilai RM163.45 juta daripada 516.34 juta saham bernilai RM161.14 juta.Kaunter produk dan perkhidmatan pengguna menyumbang 30.54 juta saham yang diniagakan di Pasaran Utama, produk dan perkhidmatan perindustrian (512.67 juta); pembinaan (83.96 juta); teknologi (149.72 juta); SPAC (sifar); perkhidmatan kewangan (57.32 juta); hartanah (249.74 juta); perladangan (50.23 juta); REITs (4.69 juta), dana tertutup (20,000); tenaga (141.19 juta); penjagaan kesihatan (142.39 juta); telekomunikasi dan media (55.39 juta); pengangkutan dan logistik (16.66 juta); dan utiliti (169.06 juta). -BERNAMA

(Bursa Malaysia ditutup bercampur-campur dalam dagangan jajaran kecil)


Masalah tekanan jiwa: Segera salurkan maklumat

(Datuk Seri Nancy ditemui media selepas Majlis Anugerah Perkhidmatan Cemerlang KPWKM 2022)

KAJANG, 20 Jun- Manfaatkan Talian Kasih bagi mendapatkan perkhidmatan kaunseling.Menteri Pembangunan Wanita Keluarga dan Masyarakat (KPWKM), Datuk Seri Nancy Shukri menasihati masyarakat agar menyalurkan maklumat sekiranya mengetahui kes berkaitan tekanan jiwa dalam kalangan komuniti mereka."Kalau berlaku apa-apa kita jangan tunggu, sila laporkan sebab kami mengharapkan sangat komitmen ini daripada masyarakat keseluruhannya untuk beri maklum balas kepada kita."Jadi, cepat beri maklum balas ini menerusi talian kasih. Kita ada juga Whatsapp, ada nombor juga yang boleh tanya."Kalau tidak ada tindakan segera, maka ia mungkin merugikan jiran kita juga, rakan, keluarga kita dan juga sesiapa sahaja yang ada di sekeliling kita," kata Nancy selepas Majlis Anugerah Perkhidmatan Cemerlang KPWKM 2022 di sini. "Talian Kasih" 15999 dan talian aduan di aplikasi WhatsApp terbuka untuk dihubungi setiap masa.

(Datuk Seri Nancy berkata manfaatkan Talian Kasih bagi mendapatkan perkhidmatan kaunseling)


PUTRAJAYA, 20 Jun- Perdana Menteri, Datuk Seri Anwar Ibrahim hari ini mengadakan pertemuan dengan Gabenor Bank Negara (BNM) yang baharu, Datuk Shaik Abdul Rasheed Abdul Ghaffour di pejabatnya. Anwar yang juga Menteri Kewangan menerusi catatan Facebooknya menyatakan keyakinan yang tinggi terhadap Shaik dalam meneruskan dasar monetari yang mampan dan stabil, serta meningkatkan kedudukan kewangan negara menjadi lebih baik, kukuh dan stabil. "Saya utus penghargaan buat Tan Sri Nor Shamsiah atas jasa bakti beliau mengemudi BNM terutamanya ketika negara melalui saat-saat sukar dan getir sepanjang tempoh wabak menyerang. "Saya menaruh sepenuh kepercayaan kepada Gabenor yang baharu dalam mendepani tantangan semasa lantas mencipta lonjakan yang baharu buat negara tercinta," kata Anwar.Shaik bakal mengambil alih jawatan Gabenor BNM daripada Nor Shamsiah yang tamat tempoh lantikannya pada 30 Jun ini.

(Gabenor baharu BNM mampu tingkat kestabilan kewangan negara/Foto hiasan)


Sultan Selangor, Tengku Permaisuri berangkat tunaikan haji

(Sultan Sharafuddin Idris Shah dan Tengku Permaisuri Selangor Tengku Permaisuri Norashikin berangkat ke Tanah Suci bagi menunaikan ibadah haji/BERNAMA)

SEPANG, 20 Jun- Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin  berangkat menunaikan ibadah haji hari ini.Baginda dan permaisuri berlepas dari Kompleks Bunga Raya di Lapangan Terbang Antarabangsa KL pukul  3.00 petang dengan menaiki pesawat khas terus ke Madinah.Ketibaan baginda berdua  di kompleks berkenaan kira kira pukul 12.20 diiringi Raja Muda Selangor, Tengku Amir Shah dan Menteri Besar, Datuk Seri Amiruddin Shari. Turut mengiringi baginda ke tanah suci Mufti Negeri Selangor Datuk Setia Anhar Opir, Imam Masjid Sultan Salahuddin Abdul Aziz Shah Abdul Karim Maaseng, Juruiring Tentera Kepada Sultan Selangor Datuk Ahmad Ramli Karli dan beberapa pegawai istana. Baginda berdua dijangka kembali ke tanah air pada 4 Julai.

(Sultan Selangor dan Tengku Permaisuri Selangor menaiki pesawat khas yang berlepas dari Kompleks Bunga Raya, KLIA pada 3.00 petang/BERNAMA)


(Menteri Kesihatan Dr Zaliha Mustafa (tengah) bergambar pada Majlis Perasmian Persidangan Kenali Ubat Anda Peringkat Kebangsaan Tahun 2023 untuk OKU/BERNAMA)

PUTRAJAYA, 20 Jun- Kekosongan jawatan doktor kontrak selepas perjawatan tetap akan diisi semula bagi mengelak wujudnya krisis kekurangan kakitangan.Menteri Kesihatan Dr Zaliha Mustafa berkata, pihaknya akan memastikan perkhidmatan penjagaan kesihatan awam tidak terjejas ekoran penyerapan lebih kurang 4,000 doktor kontrak ke perjawatan tetap.

“Apabila masuk penempatan daripada houseman (doktor pelatih) kepada pegawai perubatan (MO), tentu ada penggantian selepas itu. Jadi insya-Allah semua itu kita akan pertimbangkan. Jangan bimbang kemaslahatan petugas kita, kita akan ambil prihatin", katanya.

Mengulas lanjut, Dr Zaliha berkata, Jawatankuasa Peringkat Tertinggi (HLC) sentiasa mengadakan perbincangan dengan pelbagai pihak dan mengambil kira pandangan mengenai perkhidmatan kesihatan awam.Ia termasuk pertemuan dengan Persatuan Perubatan Malaysia (MMA) dan beberapa pihak lain untuk mendapatkan hasil terbaik.Beliau berkata demikian selepas merasmikan Persidangan Kenali Ubat Anda Peringkat Kebangsaan 2023 dan pelancaran Program Duta Kenali Ubat Anda untuk OKU Penglihatan, Pendengaran dan Pertuturan di Kompleks Perbadanan Putrajaya hari ini.Terdahulu, terdapat laporan Hartal Doktor Kontrak (HDK) menyuarakan kebimbangan terhadap kemungkinan berlakunya kekosongan jawatan di klinik dan hospital kerajaan yang dikhuatiri menjejaskan perkhidmatan kesihatan negara.


PRN Kedah: BN tampil muka baharu, lama dan wanita

ALOR SETAR, 20 Jun - Barisan Nasional (BN) Kedah menampilkan muka baharu, lama dan wanita sebagai calon untuk mewakili parti itu pada Pilihan Raya Negeri (PRN) Kedah, akan datang. Pengerusi Perhubungan UMNO Kedah, Datuk Seri Mahdzir Khalid, berkata pihaknya sedang menyusun senarai calon yang diberikan kepimpinan di peringkat bahagian sebelum diserahkan kepada presiden parti untuk memutuskannya."Sedang disusun untuk calon-calon diperingkat negeri Kedah BN, Insya-Allah masa terdekat ini apabila siap kita minta nama itu daripada kepimpinan daripada bahagianlah untuk serah kepada pejabat , Insya-Allah apabila  kita siapkan senarai itu untuk kita bawa kepada Yang Amat Berhormat presiden parti," kata Mahdzir, di sini.Menurut Mahdzir, beliau masih belum menerima senarai nama calon sepenuhnya yang diketengahkan untuk bertanding pada PRN kali ini.Bagaimanapun kesemua calon-calon yang dipilih adalah mengambil kira pelbagai aspek dan kriteria calon yang terbaik.

(Mahdzir ditemui media dalam sidang media)


PEMANGKIN dijangka jana peluang pelaburan RM1 bilion menjelang 2025

KUALA LUMPUR, 20 Jun- Program Mangkin Malaysia Digital (PEMANGKIN) dijangka menjana peluang pelaburan bernilai RM1 bilion menjelang 2025.

Timbalan Menteri Komunikasi dan Digital Teo Nie Ching berkata ia melibatkan sembilan sektor digital tumpuan antaranya pertanian, pelancongan, kesihatan, kewangan dan ekonomi Islam.

(Timbalan Menteri Komunikasi dan Digital Teo Nie Ching)

"Secara kolektif, kerajaan melalui Perbadanan Ekonomi Digital (MDEC) telah memperuntukkan jumlah keseluruhan RM238 juta dibawah bajet Rancangan Malaysia ke-12 (RMK12) sebagai pelaburan awam ke dalam sembilan sektor. "PEMANGKIN dengan memberi fokus kepada pembangunan industri seperti infrastruktur digital, pendidikan dan memberikan kemahiran kepada rakyat untuk berjaya dalam ekonomi digital", katanya dalam sesi Dewan Negara.Beliau menjawab pertanyaan Senator Ajis Sitin berhubung pelaburan digital seiring perlaksanaan PEMANGKIN.Sebanyak RM45 juta daripada jumlah peruntukan digunakan bagi meningkatkan kebolehupayaan teknologi seperti teknologi blockchain, automasi, kecerdasan buatan (AI) dan lain-lain. Manakala RM50 juta lagi diperuntukkan melalui geran padanan digital.


Pemandu treler mengaku tidak bersalah akibatkan kematian dua beradik

KUANTAN, 20 Jun - Seorang pemandu treler dihadapkan di Mahkamah Trafik Kuantan atas pertuduhan memandu secara berbahaya hingga menyebabkan kematian dua beradik dalam kejadian pada 13 Jun lalu.Tertuduh, Muhammad Noor Azwan Abd Saman, 31, membuat pengakuan tidak bersalah di hadapan Majistret Fatimah Abu Bakar.Mengikut kertas pertuduhan, tertuduh didakwa melakukan kesalahan itu pada 13 Jun lalu, kira-kira pukul 11.00 malam di Jalan Kuantan-Segamat, di persimpangan lampu isyarat FELDA Lepar Hilir Kuantan.Dia didakwa memandu lori tangki minyak dalam keadaan tidak cermat yang menyebabkan kematian Siti Nur Alia Saffiyah,18 dan Siti Mazurah Zulkifli,30.  Pemandu terbabit didakwa mengikut Seksyen 41(1) Akta Pengangkutan Jalan 1987 (Akta 333/87 - Pindaan 1999) yang sabit kesalahan boleh dipenjara antara lima hingga sepuluh tahun dan denda antara RM20,000 hingga RM50,000.

(Muhammad Noor Azwan Abd Saman didakwa memandu lori tangki minyakdalam keadaan tidak cermat yang menyebabkan kematian dua beradik)

Pendakwaan dikendalikan Timbalan Pendakwa Raya Fadhlin Hani Khairon, manakala tertuduh tidak diwakili peguam.Mahkamah kemudian menetapkan ikat jamin sebanyak RM7,000 dengan seorang penjamin bercagar dan menetapkan sebutan semula kes pada 21 Julai depan untuk lantikan peguam dan serahan dokumen.Mahkamah turut menggantung lesen memandu tertuduh sehingga kes selesai.


Syarikat telekomunikasi bakal umum berita baik berkaitan 5G

(Menteri Komunikasi dan Digital Fahmi Fadzil/Fb Fahmi Fadzil)

PUTRAJAYA, 20 Jun- Syarikat telekomunikasi bakal mengumumkan beberapa berita baik berkaitan pelaksanaan rangkaian 5G di negara ini menjelang hujung bulan ini.Menteri Komunikasi dan Digital Fahmi Fadzil berkata perjanjian akses (Access agreement) yang telah ditandatangani syarikat terbabit membolehkan mereka menepati perkhidmatan 5G.

(Menteri Komunikasi dan Digital, Fahmi Fadzil semasa melawat pameran yang disediakan FINAS pada Perhimpunan Bulanan KKD/BERNAMA)

"Pencapaian pelaksanaan rangkaian 5G di bawah Digital Nasional Bhd (DNB) telah mencapai 62.1 peratus. Ini satu pencapaian yang membanggakan. Namun jauh lagi perjalanan untuk mencapai 80 peratus rangkaian kawasan berpenduduk."Insyallah pada hari ini, Ketua Setiausaha KKD Datuk Mohamad Fauzi Md Isa akan mengadakan mesyuarat jawatankuasa. Pasukan petugas 5G bersama Ketua Setiausaha Perbendaharaan Datuk Johan Mahmood Merican dan tugas pasukan ini adalah untuk memastikan rangkaian 5G mengikut aturan yang telah ditetapkan."Sekiranya semuanya berjalan dengan lancar insya-Allah menjelang tahun depan kita akan dapat satu peralihan  dari 'single network kepada dual network', insya-Allah", katanya.Beliau berkata demikian semasa berucap pada Perhimpunan Bulanan Kementerian Komunikasi dan Digital (KKD) di Putrajaya.


Pelabur yakin, lebih banyak pelaburan bakal masuk ke Malaysia

(Menteri Komunikasi dan Digital, Fahmi Fadzil bersama warga kerja KKD pada majlis Perhimpunan Bulanan KKD di Putrajaya/BERNAMA)

PUTRAJAYA, 20 Jun- Keyakinan pelabur kepada Malaysia bakal mendorong lebih banyak pelaburan masuk ke negara ini, khususnya dalam sektor teknologi digital.Menteri Komunikasi dan Digital Fahmi Fadzil memaklumkan keyakinan itu dizahirkan para pelabur ketika lawatan kerja sempena Minggu Teknologi London (LTW) 2023 baru-baru ini.

(Menteri Komunikasi dan Digital Fahmi Fadzil/BERNAMA)

"Kita meninggalkan satu perasaan yang sangat positif dalam kalangan pelabur, yang mana mereka merasakan dengan hala tuju dan kestabilan Politik dan juga Malaysia sekarang untuk menjadi salah satu pusat tumpuan bagi pelaburan. Maka, mereka ada keyakinan tambahan. "Insya-Allah, tidak mustahil dalam masa tidak berapa lama dari sekarang  kita akan dapat menyaksikan lebih banyak pelaburan masuk ke dalam negara. Malah saya telah dijemput untuk merasmikan Mesyuarat Agung Tahunan oleh British Malaysia Chamber of Commerce pada hujung minggu ini. Ini memberi satu petanda bahawa usaha kita dan juga agensi-agensi telah membuahkan hasil", katanya semasa berucap pada Perhimpunan Bulanan Kementerian Komunikasi dan Digital (KKD) di Putrajaya.Beliau juga menyeru agensi dan jabatan di bawah KKD untuk tidak bekerja secara silo, sebaliknya perlu saling bekerjasama mengetengahkan produk digital atau industri kreatif yang bertepatan di forum antarabangsa seperti LTW tahun depan. Pada LTW 2023 dari 12 hingga 16 jun lalu Malaysia berjaya meraih komitmen pelaburan bernilai RM8.3 bilion dalam pelbagai sektor teknologi digital.


Kuota pengambilan pelajar perubatan IPT tempatan dikekalkan

KUALA LUMPUR, 20 Jun- Kuota pengambilan pelajar perubatan di institusi pengajian tinggi (IPT) tempatan dikekalkan sebanyak 4,820 setahun.Bagaimanapun, perbincangan bersama Jawatankuasa Khas Kementerian Kesihatan akan dipergiat bagi meneliti penyelesaian isu lambakan graduan jurusan berkenaan.Menteri Pendidikan Tinggi Datuk Seri Mohamed Khaled Nordin berkata ini bagi memastikan peluang pengajian jurusan yang ditawarkan pada kos berpatutan.

(Menteri Pendidikan Tinggi Datuk Seri Mohamed Khaled Nordin)

"Kementerian akan terus kekalkan jumlah yang ditetapkan kerana antaranya permohonan ramai untuk mengambil jurusan perubatan dan kadar yang ditetapkan untuk universiti tempatan adalah murah, maka dengan demikian kita kita sedang melakukan pendemokrasian pendidikan. "Kita membenarkan membolehkan ramai memohon jurusan perubatan. Jadi kalau kita kurangkan pengambilan dalam negara, maka sudah tentulah ada ramai yang terpaksa ke keluar negara dan kosnya sangat tinggi. "Kedua, pelaburan yang besar yang telah kerajaan buat hendak memastikan kita dapat melahirkan doktor tempatan dan saya percaya IPTS yang membina hospital dan sebagainya, hospital mengajar lebih RM500 juta-RM600 juta."Ketiga, kita berkeyakinan bahawa sistem pendidikan negara boleh melahirkan pelajar yang baik, termasuk dalam bidang perubatan. Saya beri jaminan semua ini akan dijaga", katanya dalam sesi Dewan Negara di Parlimen.Berdasarkan data Kementerian Kesihatan, pada tahun 2022, jumlah graduan perubatan tempatan dilaporkan seramai 3,934 orang. Manakala, seramai 4,875 merupakan graduan perubatan luar negara.


Perkukuh fungsi institusi legislatif, Akta Pentadbiran Parlimen diperkenal semula

KUALA LUMPUR, 20 Jun- Timbalan Yang di-Pertua Dewan Negara, Datuk Nur Jazlan Mohamed komited dalam membantu menjayakan agenda kerajaan Madani.

Ini termasuk, pelaksanaan pengenalan semula Akta Pentadbiran Parlimen ke arah pengukuhan fungsi institusi legislatif negara.Fokus itu senada dengan usaha reformasi Parlimen yang digariskan Yang di-Pertua Dewan Negara, Tan Sri Dr Wan Junaidi Wan Jaafar.

(Timbalan Yang di-Pertua Dewan Negara, Datuk Nur Jazlan Mohamed)

"Saya juga bertujuan untuk membantu Yang di-Pertua Dewan Negara Tan Sri Dr Wan Junaidi Wan Jaafar untuk melaksanakan agenda kerajaan yang telah ditetapkan beliau dalam ucapan semalam untuk melaksanakan Akta PSA (Parliamentary Services Act) untuk mengembalikan semula kuasa kepada parlimen untuk menentukan hal ehwal pengurusannya. "Saya juga akan membantu Tan Sri untuk memperkasakan lagi komuniti khas yang ditubuhkan kerajaan untuk memberikan akauntabiliti yang lebih tinggi kepada kementerian-kementerian yang terlibat selaras mandat yang diberikan oleh rakyat kepada kerajaan Perpaduan, kerajaan Madani hari ini", katanya dalam sidang media di Parlimen.Semalam, Datuk Nur Jazlan dipilih sebagai Timbalan Speaker Dewan Negara selepas mendapat 43 undi dalam pengundian lantikan jawatan itu.


Kerajaan tidak bercadang tambat Ringgit kepada Dolar AS

KUALA LUMPUR, 20 Jun- Kerajaan tidak bercadang untuk menambat nilai matawang Ringgit kepada Dolar Amerika Syarikat.

Timbalan Menteri Kewangan, Datuk Seri Ahmad Maslan berkata langkah berkenaan sekiranya dilaksana dikhuatiri menjejaskan pelaksanaan dasar monetari sekali gus menjejaskan keyakinan dan daya saing negara diperingkat antarabangsa.

(Timbalan Menteri Kewangan, Datuk Seri Ahmad Maslan)

"Saya ingin memaklumkan di sini kerajaan tidak bercadang menambat nilai Ringgit seperti yang dilaksana pada 1998. Nilai Ringgit ditambat 1 USD kepada 3.80. "Keburukan penambatan ini kita akan kehilangan keupayaan untuk meneruskan dasar monteri kita sendiri. Sebagai contoh jika Kadar Dasar Semalaman (OPR) sekarang 3.0, OPR Amerika 5.25 jika ditambat nilai Ringgit kepada USD 3.80, OPR perlu dinaikkan kepada 5.25. "OPR 3.0 pun rakyat sudah berasa amat tidak selesa, inikan pula jika dinaikkan kepada 5.25 kerana jika kita tambat kita tiada kebebasan untuk melaksanakan dasar monetari kita sendiri. Itu satu keburukan bila tambat Ringgit kepada USD", katanya dalam sesi Dewan Negara di Parlimen.Selain itu, penambatan nilai ringgit juga akan mengekang kebebasan aliran modal dalam pelaburan asing negara.Soalan tersebut menjawab pertanyaan Senator Datuk Shamsuddin Abd Ghaffar.


Daftar SPM 2023 calon persendirian dilanjutkan hingga 30 Jun 2023

KUALA LUMPUR, 20 Jun - Pendaftaran peperiksaan Sijil Pelajaran Malaysia (SPM) Tahun 2023 bagi calon persendirian yang telah tamat pada 16 Jun 2023 dilanjutkan hingga 30 Jun 2023 (Jumaat) pukul 6.00 petang. Kementerian Pendidikan (KPM) dalam kenyataan berkata perkara ini bagi memberi peluang kedua kepada hampir 30,000 calon SPM Tahun 2022 yang tidak dapat hadir untuk menduduki peperiksaan tersebut.Menurut KPM Pendaftaran peperiksaan SPM Tahun 2023 dilaksanakan secara dalam talian melalui aplikasi Sistem Pengurusan Peperiksaan Atas Talian (SPPAT) di pautan sppat.moe.gov.my. Calon juga perlu mematuhi syarat-syarat pendaftaran yang ditetapkan serta perlu membuat bayaran asas dan bayaran mata pelajaran yang hendak didaftarkan.

"Sukacita dimaklumkan permohonan pendaftaran peperiksaan bagi calon lepasan SPM Tahun 2022 adalah dikecualikan daripada fi bayaran lewat daftar. Manakala pendaftaran peperiksaan bagi calon persendirian selain calon lepasan SPM Tahun 2022 masih tertakluk kepada syarat-syarat pendaftaran sedia ada."Maklumat lanjut berkaitan pendaftaran peperiksaan SPM Tahun 2023 bagi calon persendirian boleh diperoleh daripada laman sesawang Lembaga Peperiksaan di pautan lp.moe.gov.my.", menurut kenyataan itu.“KPM sentiasa prihatin dengan masa depan anak-anak bakal peneraju negara dan berharap agar calon-calon lepasan peperiksaan SPM Tahun 2022 menggunakan sepenuhnya peluang yang diberikan untuk menduduki dan memperbaiki keputusan peperiksaan SPM masing-masing.


MB Negeri Sembilan rai pengamal media

(Pengamal media diraikan dengan jamuan pelbagai buah-buahan tempatan)

SEREMBAN, 19 Jun- Peranan media penting dalam memastikan maklumat disampaikan mereka pantas dan tepat terutama dalam berdepan dengan Pilihan Raya Negeri PRN.Menteri Besar Negeri Sembilan, Datuk Seri Aminuddin Harun berkata, media adalah penerima maklumat pertama yang bertanggungjawab dalam memastikan rakyat mendapat informasi yang tepat."Saya rasa peranan media yang sudah ada  ini juga merupakan satu faktor besar  dalam menyampaikan isu atau pun berita yang tepat dan berinformasi."Saya berharap dengan adanya  berita-berita ini  atau pun informasi yang disampaikan  dapat mematangkan rakyat,"katanya.Beliau berkata demikian ketika ditemui pada Majlis Sepetang Menteri Besar Negeri Sembilan bersama Media di Kediaman Rasmi Menteri Besar Negeri Sembilan di Seremban.Majlis itu berlangsung meriah apabila pengamal media diraikan dengan jamuan pelbagai buah-buahan tempatan seperti durian, rambutan  dan manggis.Dalam pada itu beliau yang juga Pengerusi Pakatan Harapan Negeri Sembilan menyatakan bahawa jentera pilihanraya parti itu telah diatur dan dalam keadaan siap siaga bagi menghadapi PRU DUN.

(Menteri Besar Negeri Sembilan, Datuk Seri Aminuddin Harun)


Kakitangan Polycc diingat tidak boleh kekal selesa

(Majlis Anugerah Perkhidmatan Cemerlang Politeknik dan Kolej Komuniti Zon Pahang 2022 di Kuantan)

KUANTAN, 19 Jun- Semua kakitangan politeknik dan Kolej Komuniti (Polycc) diingatkan supaya sentiasa terus relevan, responsif, berkesan serta ke hadapan sebagai salah sebuah institusi TVET yang menyediakan bidang-bidang pengajian selaras dengan kehendak pihak industri.Pengarah Kanan Kompetensi Jabatan Pendidikan Politeknik dan Kolej Komuniti, Teknologis Zainab Othman berkata, malah sebagai sebuah institusi pendidikan yang mempelopori bidang TVET, kakitangan Polycc tidak boleh kekal selesa.Sebaliknya, mereka perlu melakukan pembaharuan yang berterusan kerana ekspektasi pelanggan terhadap perkhidmatan awam semakin tinggi.Tambahan pula institusi itu mempunyai hubungan dan kerjasama yang baik dengan pemain-pemain industri agar kebolehpasaran graduan dalam sektor perindustrian di negara ini terus mendapat permintaan tinggi."Selaku penjawat awam, kita tidak boleh kekal selesa pada sesuatu tahap pencapaian. Jangkaan pelanggan atau awam terhadap perkhidmatan awam, hari demi hari semakin tinggi dan keadaan ini sudah tentunya mendesak kita membuat pembaharuan yang berterusan,"katanya.Beliau berkata demikian ketika berucap pada Majlis Anugerah Perkhidmatan Cemerlang Politeknik dan Kolej Komuniti Zon Pahang 2022 di Kuantan.Seramai 107 orang kakitangan Polycc Zon Pahang menerima Anugerah Perkhidmatan Cemerlang bagi tahun 2022.Beliau berharap dengan pengiktirafan yang diberikan, ia akan dapat memberi motivasi kepada semua penerima untuk terus meningkatkan produktiviti dan mutu kerja yang berkualiti tinggi.Pengiktirafan itu juga seharusnya mewujudkan persaingan yang sihat dalam kalangan semua pegawai dan kakitangan untuk membuktikan keupayaan masing-masing.

(Pengarah Kanan Kompetensi Jabatan Pendidikan Politeknik dan Kolej Komuniti, Teknologis Zainab Othman)


RM150 juta diperuntuk bina PPR di Mukim Seremban

SEREMBAN, 19 Jun- RM150 juta peruntukan baharu bagi pembinaan Projek Perumahan Rakyat (PPR) di Mukim Seremban, Negeri Sembilan diumumkan oleh Menteri Pembangunan Kerajaan Tempatan (KPKT), Nga Kor Ming, hari ini.Projek berkeluasan 18.5 hektar membabitkan pembinaan 700 unit rumah berkonsepkan kondominium di atas tanah milik kerajaan negeri itu dijangka bermula pada hujung tahun ini.Harga yang ditawarkan adalah RM45,000 seunit dengan komitmen bayaran bulanan sebanyak RM237 sebulan."Kita akan wujudkan konsep baru PPR di mana ada lanskap semula jadi untuk tujuan riadah. Kesemua 48 ekar ini kita akan kekalkan sebahagian besarnya menjadi 'green lung' selaras dengan dasar kementerian untuk memupuk konsep matlamat pembangunan lestari,"kata Menteri Pembangunan Kerajaan Tempatan, Nga Kor Ming.Beliau berkata demikian kepada pemberita selepas menyempurnakan penyerahan surat tawaran menduduki PPR  Ladang Tanah Merah atau PPR Desa Tanjung di Port Dickson.Hadir sama, Menteri Besar Negeri Sembilan, Datuk Seri Aminuddin Harun.Seramai 94 pemohon menerima surat tawaran pemilikan rumah secara Skim Sewa-untuk-Milik atau Rent- to-Own (RTO) yang mempunyai keluasan 700 kaki persegi bagi setiap unit.Projek berkenaan melibatkan kos keseluruhan sebanyak RM20 juta bagi 100 unit rumah termasuk fasiliti dewan serbaguna, surau, medan selera dan tadika.PPR Desa Tanjung merupakan antara empat buah projek PPR yang telah dibangunkan di Negeri Sembilan oleh KPKT manakala tiga lagi PPR Senawang, PPR Ladang Siliau dan PPR Rantau.

(Nga Kor Ming dan Datuk Seri Aminuddin Harun menyerahkan surat tawaran PPR Desa Tanjung)


Pelaksanaan cuti bersalin 98 hari di Sabah dan Sarawak masih dipertimbang

KUALA LUMPUR, 19 Jun- Penambahan cuti bersalin dari 60 hari ke 98 hari, hanya melibatkan pekerja sektor swasta di Semenanjung Malaysia dan Labuan sahaja.Ia berkuat kuasa mulai 1 Januari lepas.Timbalan Menteri Sumber Manusia Mustapha Sakmud, menjelaskan bagi Sabah dan Sarawak pula, perkara berkenaan masih dalam pertimbangan."Peruntukan sama dijangka turut diwajibkan bawah Ordianan Buruh Sabah Bab 67 dan Ordinan Buruh Sarawak Bab 76 dalam masa terdekat selepas kedua-duanya dipinda selaras dengan Akta Kerja 1955."Pada masa ini, Ordianan Buruh Sabah Bab 67 telah pun diluluskan dan sedang dalam semakan Jabatan Peguam Negara manakala Ordinan Buruh Sarawak Bab 76 pula akan dibentangkan dalam Mesyuarat Kerja Negeri Sarawak terlebih dahulu sebelum dikemukan kepada Jabatan Peguam Negara untuk tindakan sewajarnya,"katanya.Dalam pada itu, bagi majikan yang ingkar, boleh dikenakan tindakan kompauan atau denda tidak melebihi RM50,000.Sejak dikuatkuasakan, 14 aduan telah diterima termasuk tiga aduan melibatkan cuti paterniti.

(Timbalan Menteri Sumber Manusia Mustapha Sakmud)


Garis panduan bakal dilancar bantu pembangunan e-sukan

KUALA LUMPUR, 19 Jun- Satu garis panduan bakal dilancarkan dalam masa terdekat sebagai sokongan terhadap Pelan Strategik Pembangunan Sukan Elektronik  termasuk memberikan akses terbaik terhadap infrastruktur sukan tersebut.Timbalan Menteri Belia dan Sukan, Adam Adli Abd Halim berkata, kementeriannya turut menjalinkan kerjasama dengan agensi berkaitan bagi membangunkan garis panduan tersebut khusus dalam memperincikan semua tindakan yang terkandung dalam pelan berkenaan.Manakala bagi menyokong pertumbuhan ekosistem e-sukan negara, KBS telah membangunkan E-SPORT INTEGRATED HUB (ESI HUB) melalui penyediaan ruang kejohonan dan acara, pusat latihan sebagai hub jaringan pelbagai program profesional dan pembangunan kapasiti."Bagi memastikan pembangunan infranstuktur e sukan lebih baik, KBS juga telah membangun dan menaik taraf 13 e-sport studio yang memberi manfaat kepada 13 persatuan negeri di seluruh negara."Penyediaan infranstuktur khusus setiap negeri ini mampu membantu untuk meningkatkan pembangunan e-sukan negara memlaui penganjuran kejohanan di peringkat tempatan sebagai studio produksi untuk penganjuran kejohanan dalam talian,"kata Adli.Tambahnya, kejohanan yang dilaksanakan menerusi hub dan studio tersebut menjadi paltform kompetetif penyerlahan bakat baharu atlet e-sukan tempatan untuk bersaing di pelbagai kejohanan utama di peringkat antarabangsa.Beliau berkata demikian ketika menjawab pertanyaan Ahli Dewan Negara Datuk Bobbey Suan di Parlimen.Selain itu KBS membangunkan sebuah pusat latihan kebangsaan di Majlis Sukan Negara (MSN) bagi memastikan persiapan atlet e sukan negara utk bertanding di kejohanan antarabangsa berjalan lancar selain membantu keperluan penganjuran malaysia dalam Malaysian ESports League (MEL).

(Timbalan Menteri Belia dan Sukan, Adam Adli Abd Halim)


Malaysia, antara negara terbesar bilangan anggota Misi Pengaman PBB

KUALA LUMPUR, 19 Jun- Malaysia berada di tangga ke-25 daripada 123 negara yang terlibat dengan Misi Pengaman Pertubuhan Bangsa- Bangsa Bersatu, PBB setakat Mac 2023.Ini melibatkan 859 anggota termasuk 98 wanita, yang terlibat dalam lima Misi Pengaman PBB di Lubnan, Sahara Barat, Wilayah Abyei, Sudan Selatan dan Republik Demokratik Congo. "Sehingga kini, Malaysia telah menyertai 38 misi PBB di seluruh dunia dengan penglibatan sejumlah lebih kurang 40,000 pegawai dan anggota daripada Angkatan Tentera Malaysia (ATM) dan Polis Diraja Malaysia (PDRM). "Kini, Malaysia merupakan antara negara terbesar dalam menyumbang bilangan anggota kepada Misi Pengaman PBB,"kata Datuk Mohamad Alamin.Beliau menjawab pertanyaan Senator Datuk Paul Igai berhubung peranan Malaysia dalam pasukan pengaman PBB.Penyertaan Malaysia dalam Misi Pengaman PBB pada Oktober 1960 melibatkan 3,500 pegawai di Congo.


Isu gaji graduan TVET rendah dibawa ke mesyuarat MTVET

KUALA NERUS, 19 Jun- Bayaran kadar gaji permulaan yang kurang memberangsangkan dikenal pasti sebagai salah satu faktor utama pelajar lepasan Sijil Pelajaran Malaysia SPM yang tidak melanjutkan pelajaran ke Institusi Pengajian Tinggi-IPT, tidak berminat memilih Pendidikan dan Latihan Teknikal dan Vokasional TVET.Oleh itu, Kementerian Sumber Manusia akan membangkit isu kadar tangga gaji permulaan melibatkan lepasan graduan TVET dalam mesyuarat Majlis Pendidikan dan Latihan Teknikal dan Vokasional Negara-MTVET, akhir bulan ini. Menterinya, V. Sivakumar berkata, usaha dilakukan itu adalah  selaras dengan hasrat kerajaan yang inginkan gaji minimum lepasan TVET tempatan, ditetapkan pada kadar RM3,000 sebulan.Sekali gus berbeza dengan kadar tangga bayaran permulaan gaji bagi pelajar yang hanya mempunyai sijil SPM."Bila perkara ini dapat diselesaikan pihak industri, pihak industri mengiktiraf sijil atau diploma yang dimiliki oleh graduan daripada TVET ini, mereka diberi gaji setimpal. "Maka ini secara automatik akan meningkatkan permintaan, untuk mengikuti program-program ini,"katanya. Beliau berkata demikian selepas mengadakan sesi dialog bersama para wakil industri setempat di Institut Latihan Perindustrian ILP Kuala Terengganu, Kawasan Perindustrian Gong Badak.Sementara itu, pihak Kementerian Sumber Manusia juga akan membangkitkan isu kurangnya minat di kalangan anak muda menyambung pengajian dalam bidang TVET, di sebalik permintaan pasaran yang tinggi dari sektor industri setempat.

(V. Sivakumar ketika mengadakan lawatan ke ILP Kuala Terengganu)


Paras air empangan Bukit Merah susut, JPS Perak laksana catuan air

IPOH, 19 Jun - Catuan air dilaksanakan di Empangan Bukit Merah, Perak susulan berlaku penyusutan paras air di kawasan tersebut.Exco Infrastruktur, Tenaga, Air dan Pengangkutan Awam Perak, Datuk Seri Mohammad Nizar Jamaluddin bagaimanapun berkata, bekalan air domestik kepada penduduk di daerah Kerian masih berjalan seperti biasa.Jelasnya, paras air semasa berada pada aras kritikal pengairan tahap 1 iaitu 6.965 meter.Jabatan Pengairan dan Saliran (JPS) Perak, memaklumkan pihaknya telah menghantar permohonan untuk melakukan Operasi Pembenihan Awan (OPA) di kawasan terlibat bagi meningkatkan paras air empangan tersebut.

Tambahnya lagi, Jabatan Meteorologi Malaysia (MetMalaysia) telah meramalkan akan berlaku pengurangan taburan hujan untuk tempoh dua minggu.   Semalam, tular di media sosial paras air di Empangan Bukit Merah yang berada pada pada aras kritikal pengairan tahap 2 iaitu pada 6.706 meter.Setakat pagi tadi, taburan hujan di kawasan tadahan telah menyumbang kepada peningkatan paras air empangan.


Johor bakal menjadi bandar raya mesra pejalan kaki

JOHOR BHARU, 19 Jun - Pelbagai pembangunan yang giat dilaksanakan di Johor membuka potensi negeri itu sebagai pintu masuk antarabangsa utama.  Timbalan Menteri Kewangan II, Steven Sim berkata, kerjasama antara sektor awam dan swasta menerusi projek pembinaan jambatan pejalan kaki sepanjang 280 meter bakal menjadikan Johor Bahru sebagai bandar raya mesra pejalan kaki."Dalam membina infrastruktur awam ini bukan sahaja dapat mengurangkan masalah kesesakan jalan raya dan lalulintas, malah kita yakin dalam masa tempoh masa jangka sederhana dan jangka masa panjang kita mampu untuk meningkatkan lagi sosioekonomi penduduk setempat dan seterusnya menyumbang ke arah Johor Bharu sebagai 'the gateway to the world'," kata Steven Sim, ketika berucap pada Majlis Perasmian Projek “The CityLink Sky Bridge” di Johor Bharu.Jambatan yang menghubungkan Coronation Square dengan Rapit Transit Sistem (RTS) di Kompleks Kastam, Imigresen dan Kuarantin (CIQ) di Johor Bahru Sentral bernilai RM50juta itu dibuat secara dana pemudahcara bawah Unit Kerjasama Awam Swasta (UKAS), Jabatan Perdana Menteri (JPM).

(Timbalan Menteri Kewangan II Steven Sim Chee Keong (empat, kiri)menyempurnakan perasmianCity Link Sky Bridge yang menghubungkanCoronation Square ke Stesen Johor Bahru Sentral/FOTO BERNAMA)


4x4 hangus terbakar di LPT2

KEMAMAN, 19 Jun- Tiga orang warganegara Jerman dan seorang warganegara tempatan tergamam apabila kenderaan yang dinaiki mereka terbakar secara tiba-tiba. Insiden tersebut berlaku di kilometer 291.4 Lebuhraya Pantai Timur 2 (LPT2), berhampiran dekat susur keluar Kijal, Kemaman, Terengganu pada pukul 2.00 petang tadi. Komander Operasi, Pegawai Bomba Kanan 1, Mohd Nazri Ahmad berkata, kenderaaan tersebut musnah 100% akibat kebakaran berkenaan. Menurutnya, ketika kejadian kenderaan pacuan empat roda jenis Toyota Land Cruiser itu dalam perjalanan dari arah Dungun, Terengganu menghala ke Kuala Lumpur. Bagaimanapun ia secara tiba-tiba mengeluarkan asap dan berhenti di kaki lima jalan sebelah kiri sebelum terbakar. Kesemua penumpang berkenaan sempat keluar dari kenderaan untuk menyelamatkan diri dengan membawa keluar barang mereka namun tiada sebarang kecederaan dilaporkan.Mereka kemudiannya memaklumkan kejadian itu dengan membuat panggilan kecemasan kepada pihak Jabatan Bomba dan Penyelamat (BBP) Kerteh. Menurut Mohd Nazri, pihaknya bertindak pantas dan kebakaran berjaya dipadamkan dengan kekuatan sepuluh anggota bomba dalam tempoh singkat. Jentera bomba yang terlibat adalah satu water tanker, satu water tender dan satu EMRS.


Program Pride Kasih sedia Kad Kesihatan bernilai RM500

TEMERLOH, 19 Jun - Sebanyak RM20 juta diperuntukkan tahun ini  bagi menjayakan Program Pride Kasih dengan pemberian kad kesihatan bernilai RM500 kepada kira-kira 40,000 golongan warga emas di negeri Pahang.Menteri Besar Pahang , Datuk Seri Wan Rosdy Wan Ismail berkata,  program ini merupakan program kesinambungan tahun lalu setelah mengambil kira keberkesanan membantu warga emas mendapat rawatan di 70 klinik panel di seluruh Pahang, sepanjang tahun ini.Jelasnya , bagi tahun ini inisiatif bantuan Kad Kesihatan Pahang Pride Kasih bernilai RM500 diberikan kepada penerima bantuan Jabatan Kebajikan Masyarakat (JKM) bawah Skim Bantuan Warga Emas dan Bantuan OKU Tidak Bekerja (BTB) serta penerima daripada senarai permohonan dari Pejabat Ahli Dewan Undangan Negeri."Diberi peluang untuk pergi ke klinik-klinik swata yang ditentunkan kerajaan negeri Pahang. Jadi ini membolehkan mereka tidak perlu pergi ke hospital kerajaan kerana hospital kerajaan ramai yang kesana dan mengurangkan kesesakkan di hospital kerajaan. Saya berharap mereka dapat gunakan kad Pahang Pride kasih ini sebanyak RM500 ini dengan sebaik mungkin," kata Wan Rosdy, di sini.

(Wan Rosdy bercakap kepada media selepas menyampaikan bantuanKad  Kesihatan Warga Emas peringkat negeri Pahang di Dewan Tun Razak Temerloh)

Menurut beliau, jenis rawatan yang akan diberi melalui kad kesihatan ialah Perlindungan Rawatan Pesakit Luar (seperti demam, batuk, selesema dan sakit badan) dan Pemeriksaan Kesihatan Asas seperti Ujian Darah, selain  pengambilan Vaksinasi dan ujian kendiri influenza dan COVID-19.


Menteri Agama berangkat ke tanah suci tunai haji

SEPANG, 19 Jun- Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar yang bakal berlepas menunaikan haji, memilih untuk berangkat bersama bakal jemaah haji yang lain bagi merasai sendiri pengalaman perkhidmatan yang disediakan Tabung Haji (TH). Beliau yang tiba di Kompleks Haji di MovenPick kira-kira pukul 12.30 tengahari tadi berkumpul di dewan bersama jemaah lain untuk mendengar taklimat, melapor diri, mendaftar masuk dan menaiki bas ke Lapangan Terbang Antrabangsa Kuala Lumpur (KLIA). "Saya sendiri nak merasa. Saya lalui prosedur yang sama dengan jemaah haji yang lain. "Kalau perkhidmatan ini terbaik maka saya sendiri rasa saya boleh bercakap dengan jemaah lain, tidak perlu tunggu laporan daripada Tabung Haji. Sebab saya sendiri yang turut merasai pengalaman ini,"katanya. Beliau yang berlepas ke tanah suci pada pukul 4.10 petang menerusi penerbangan Malaysia Airlines, MH8188 bersama 284 bakal jemaah haji, turut ditemani isteri, Datin Nik Roslini Raja Ismail dan seorang pegawai. Selama berada di Mekah, beliau turut akan mengadakan pertemuan khas bersama Menteri Haji dan Umrah Arab Saudi bagi membincangkan penambahbaikan haji dan umrah pada masa akan datang. Beliau berharap, rakyat Malaysia yang menunaikan haji pada tahun ini dapat menjaga nama baik negara selain merebut peluang untuk berta’aruf dengan Jemaah haji yang lain.

(Datuk Dr. Mohd. Na’im Mokhtar dan isteri menaiki bas ke KLIA sebelum berlepas ke tanah suci)


Mai makan durian di Perlis

BESERI, 19 Jun- Produk Agro Pelancongan kini dilihat sebagai sumber ekonomi yang boleh menjana pendapatan lumayan khususnya dikalangan pengusaha hasil tanaman terutamanya buah-buahan bermusim.Ini termasuklah pengusaha dusun durian di Perlis di mana musim raja buah berkenaan kini telah tiba yang menjadi rebutan buat penggemar pelbagai varieti durian dari seluruh negara.Bagi pemilik dusun durian, Shamsudin Yahaya, durian yang diusahakan di Perlis kurang dikenali sepertimana durian Raub, durian Batu Kurau, durian Balik Pulau atau pun durian dari Johor.Namun, durian yang dihasilkan di Perlis mempunyai keunikan dan keenakkan tersendiri berikutan varietinya seperti IOI, Musang King, durian kampung, durian kahwin, duri hitam dan bantal emas.Bagi mempopularkan durian Perlis ini, aktiviti santai makan durian dalam dusun bersama keluarga dijadikan sebagai produk terbaharu Agro Pelancongan di Perlis yang menjanjikan suasana kampung."Orang ramai datang beli, rasa sedap jadi mereka datang lagi. Jadi kebanyakkannya kita tidak pernah lagi ada lambakan buah, semuanya buah jatuh segar, orang beli sama ada daripada dalam talian atau pun daripada peraih. Datang sendiri ke sini juga tidak jadi masalah,"kata Sahmsudin.Beliau ditemui ketika tinjauan RTM di dusun miliknya di Beseri yang kini telah dibuka untuk orang ramai menikmati durian segar di kawasan seluas hampir dua hektar dengan lebih 25 jenis varieti durian ditanam.Dusun yang dibuka setiap hari ini menawarkan harga durian antara RM12 hingga RM50 sekilogram mengikut varieti untuk dinikmati pengunjung dan tempahan perlu dibuat lebih awal.


Menjelang lapan hari sebelum Hari Wukuf, lebih 29,000 jemaah tiba di Mekah

MAKKAH, 19 Jun - Seramai 29,212 jemaah haji Malaysia selamat tiba di Mekah dengan melibatkan 95 penerbangan.Ketua Rombongan Haji Malaysia, Datuk Seri Syed Saleh Syed Abdul Rahman memaklumkan, pelbagai persiapan semasa operasi Masyair telah dilakukan dengan kesediaan perkhidmatan untuk jemaah ketika ini adalah pada tahap 80 peratus dan akan lengkap sepenuhnya menjelang Hari Wukuf.Persiapan itu termasuk kerja-kerja penambahbaikan khemah di Arafah."Ini termasuk diperingkat maktab akan diadakan taklimat mengenai pergerakan Masyair mengikut kapal terbang (KT) dan dalam talimat itu akan diterangkan termasuk pergerakan, kemudahan di Arafah dan Mina, bagi kemasukan khemah, jemaah haji akan diberi nombor khemah," kata Syed Saleh, di sini.Setiap jemaah juga akan disediakan tempat di dalam khemah sama ada di Arafah atau Mina.Dalam pada itu, hingga kini, seramai 64 jemaah haji sedang mendapatkan rawatan di Pusat rawatan dengan 56 di pusat rawatan Tabung Haji di Mekah dan lapan lagi di Hospital Arab Saudi.Antara sebab kemasukan ke hospital yang telah dikesan ialah jangkitan paru-paru, masalah kulit, sakit sendi tulang dan jantung.Kerajaan Arab Saudi mengumumkan Hari Wukuf ditetapkan pada Selasa, 27 Jun dan Hari Raya Aidiladha di sini akan disambut keesokannya pada Rabu, 28 Jun.Hari Wukuf merupakan kemuncak ibadah haji dan pada tahun ini dianggarkan 3 juta jemaah haji dari seluruh dunia akan berhimpun di Arafah bermula terbit fajar 9 Zulhijjah sehingga terbit fajar hari berikutnya.

(Datuk Seri Syed Saleh Syed Abdul Rahman)

Sementara itu, Lembaga Tabung Haji (TH) melancarkan Program Kebersihan Maktab, dalam usaha memastikan persekitaran tempat tinggal jemaah haji Malaysia sentiasa bersih dan ceria.Pertandingan diperingkat maktab itu juga dapat memupuk semangat menjaga kebersihan dalam kalangan jemaah haji.Syed Saleh berkata, program yang bermula sejak 2018 itu hasil daripada kursus-kursus yang disertai jemaah sebelum berangkat ke Tanah Suci.Menurutnya, elemen kebersihan sangat diutamakan dalam membantu para jemaah mendapat kemabruran ibadah haji, selain menunjukkan peradaban baik daripada kalangan jemaah Malaysia."Bagi kursus haji kita yang bukan menekankan hukum hakam sahaja, tetapi juga peradaban, disiplin, penjagaan kebersihanan diri dan persekitaran, penjagaan kesihatan. Terbukti jemaah dapat menterjemahkan apa yang ditekankan dalam kursus haji dalam perjalanan haji mereka," katanya.Semua sembilan maktab terlibat dalam program Kebersihan Maktab itu dengan pemenang akan diumumkan selepas selesai operasi Masyair nanti.TH mula memperkenalkan program Kebersihan Masyair pada 2017 sebelum diperluas ke peringkat maktab pada 2018.


KPM proaktif selesai isu bangunan sekolah daif

KUALA LUMPUR, 19 Jun- Analisis Skor Gred Impak menjadi penanda aras Kementerian Pendidikan Malaysia (KPM) dalam menaik taraf atau membina bangunan gantian mengikut keperluan.Keutamaan diberikan kepada bangunan sekolah yang berskala 6 dan 7 yang telah disahkan tidak selamat oleh pihak teknikal Jabatan Pendidikan Negeri (JPN) atau Jabatan Kerja Raya (JKR).Timbalan Menteri Pendidikan, Lim Hui Ying berkata skor tersebut juga dapat menentukan tahap keadaan kompenan atau fasiliti bangunan. "Pembinaan bangunan gantian ini akan dilaksanakan secara berfasa melalui peruntukan diluluskan agensi pusat bagi setiap 'rolling plan' dalam Rancangan Malaysia lima tahun."Selain itu, bagi memastikan projek pembinaan baru bangunan gantian atau menaik taraf sekolah yang mempunyai bangunan daif dapat dilaksanakan dengan lancar, KPM dengan kerjasama JPN akan menyemak dan memastikan setiap projek dirancang mematuhi kriteria ditetapkan iaitu tapak sekolah sedia ada mempunyai keluasan tapak mencukupi dan bebas daripada bebanan, mempunyai dokumen daripada JKR bagi bangunan daif yang terlibat dan tanah telah sempurna milik kerajaan sebagaimana yang telah ditetapkan oleh agensi pusat," katanya kepada pemberita di sini.

(Pembinaan bangunan gantian ini akan dilaksanakan secara berfasa melalui peruntukan diluluskan agensi pusat bagi setiap 'rolling plan' dalam Rancangan Malaysia 5 tahun)


Replika Kapal Mendam Berahi kembalikan sejarah tamadun Melayu

AYER KEROH, 19 Jun- Melaka memohon pertimbangan sewajarnya daripada kementerian terlibat untuk membangunkan replika Kapal Mendam Berahi di negeri itu.Timbalan Exco Pelancongan, Warisan, Seni dan Budaya, Datuk Zaidi Atan berkata apabila siap, kapal itu bukan hanya dapat mengembalikan kegemilangan sejarah Tamadun Melayu, malah berupaya dikomersialkan menerusi sektor pelancongan.Lokasi pembinaan kapal itu akan dibina di kawasan Klebang sebagai langkah strategik merancakkan sektor pelancongan di kawasan terbabit."Minta pertimbangan sewajarnya daripada ibu pejabat untuk membangunkan semula Kapal Mendam Berahi berasaskan daripada dapatan yang terakhir pada seminar ini. Jadi keputusannya dilaksanakan pada tahun hadapan, cadangannya adalah di beberapa tempat antara antara keutamaannya di Klebang bersebelahan muzium," katanya kepada pemberita selepas Majlis Perasmian Seminar “Kapal Mendam Berahi” Realiti atau Mitos yang berlangsung selama dua hari bermula hari ini di Pusat Dagangan Antarabangsa Melaka (MITC) di sini.Perasmian disempurnakan Yang Dipertua Negeri, Tun Mohd Ali Rustam.Selain itu, kerajaan negeri juga berhasrat memperkenalkan pakej baharu muzium yang meliputi pas masuk bagi kesemua muzium di negeri itu, sebagai tarikan baharu pelancongan sempena Tahun Melawat Melaka 2024.

(Lokasi pembinaan kapal itu akan dibina di kawasan Klebang sebagai langkah strategik merancakkan sektor pelancongan di kawasan terbabit)


Program keusahawanan digital, KPT komited lahir generasi berdaya saing

KUALA LUMPUR, 19 Jun- Kementerian Pendidikan Tinggi (KPT) komited meneruskan program keusahawanan dan digital bagi melahirkan generasi pelajar yang berdaya saing dan mampu mencipta pekerjaan sendiri.Timbalan Setiausaha Bahagian, Seksyen Kebolehpasaran Graduan dan Keusahawanan KPT Nooraidah Abdullah berkata, inisiatif tersebut menyasarkan pelajar universiti tempatan bagi memperkukuh kebolehpasaran kerja sekali gus memenuhi permintaan industri."Dalam pelan pembangunan pendidikan tinggi itu memang kita hendak tanamkan minda rangka kerja penciptaan pekerjaan. Mereka akan dibantu dari segi peningkatan kemahiran, kemahiran semula terutama dalam bidang digital kerana tidak semua subjek di universiti berteraskan digital dan bidang digital sangat mendapat permintaan yang tinggi dalam industri", katanya dalam Rancangan Selamat Pagi Malaysia di Angakasapuri.

(Timbalan Setiausaha Bahagian, Seksyen Kebolehpasaran Graduan dan Keusahawanan KPT Nooraidah Abdullah)

Katanya menerusi inisiatif itu lebih 220,000 pelajar terlibat dalam aktiviti keusahawanan di kampus manakala 17,000 lepasan uiversiti pula meneruskan aktiviti keusahawanan mereka selepas tamat pengajian.KPT turut membangunkan Pelan Pembangunan Keusahawanan memfokuskan kepada usaha membantu graduan membina syarikat pemula (start up) mereka sendiri yang menjadi platform keusahawanan terbaik.Tahun lalu, sebanyak 781 syarikat pemula (start up) yang berasaskan teknologi dan inovasi berjaya ditubuhkan.


KKM sedia tambah baik, usaha tangani tekanan petugas kesihatan

PUTRAJAYA, 19 Jun- Kementerian Kesihatan (KKM) akan menambah baik langkah-langkah sedia ada bagi menangai isu tekanan dan kesihatan mental, khusus dalam kalangan petugas kesihatan.Menterinya, Dr Zaliha Mustafa berkata kementerian mengambil berat masalah berkenaan dan berharap petugas yang terlibat, mendapatkan bantuan disediakan.Beliau mengulas kematian mengejut melibatkan dua petugas kesihatan di Klang baru-baru ini.Pihak polis tidak menolak kemungkinan, satu kes membabitkan seorang doktor wanita hamil empat bulan yang ditemui mati tergantung dirumahnya akibat tekanan perasaan."Kita dalam siasatan kes tersebut...apapun saya amat terkesan dengan perkara itu dan kita mengambil berat isu kesihatan mental dalam kalangan petugas."Kita akan mengambil langkah-langkah mendekatkan lagi dan saya minta supaya mana-mana petugas yang mempunyai masalah dari sudut emosi, tekanan dan sebagainya...kita ada ruang dan tempat untuk melakukan konsultasi dan sebagainya."Ambil peluang itu dan saya harap kita semua khususnya petugas kesihatan menjaga diri dan harap perkara ini tidak terus berulang, apapun kita lakukan siasatan dengan lebih terperinci," katanya.

Beliau ditemui selepas merasmikan Persidangan Antarabangsa "Global Association of Clinical Officers and Physician Associates" (GACOPA), di sini hari ini.Tambahnya, masalah kesihatan mental merupakan sebahagian daripada Penyakit Tidak Berjangkit (NCD) dan diberi keutamaan dalam tonggak kedua Kertas Putih Kesihatan.Tonggak kedua itu ialah mempertingkatkan promosi kesihatan dan pencegahan penyakit.Pelbagai langkah telah diambil seperti sesi kauseling dan Talian Krisis Kesihatan Mental Kebangsaan atau Talian HEAL 15555.


investED perkukuh sistem pendidikan tinggi

BUKIT KIARA, 19 Jun- Perdana Menteri, Datuk Seri Anwar Ibrahim melancarkan Program Graduan Pasaran Modal (CMGP), hari ini. Semasa pelancaran, beliau turut mengumumkan nama rasmi inisiatif tersebut iaitu investED. Perdana menteri menyatakan investED merupakan usaha yang dapat membantu menangani masalah ketidakpadanan antara kemahiran graduan dengan keperluan yang dikehendaki oleh industri. "Ia juga akan membantu 9,000 mahasiswa mengembangkan kemahiran dalam industri pasaran modal. "Program berkenaan selaras dengan dasar kerajaan untuk memperkukuh sistem pendidikan tinggi melalui kerjasama sektor awam dan swasta dalam melahirkan tenaga kerja mahir bagi memenuhi keperluan pasaran pekerjaan," katanya kepada pemberita di sini.


Mahkamah Syariah Perlis laksana perbicaraan tertutup kes cerai

(Tuanku Syed Faizuddin Putra Jamalullail berkenan melancarkan Buku 'Memahami Akidah Ahli Al-Sunnah Wa Al-Jamaah)

KANGAR, 19 Jun-Mahkamah Syariah Negeri Perlis bakal melaksanakan sesi perbicaraan secara tertutup bagi kes-kes perceraian dan akan dijalankan secara terhad di antara pihak-pihak yang berkhilaf sahaja.Keputusan berkenaan dibuat melalui arahan Ketua Hakim Syarie Negeri Perlis, setelah dipersembah maklum dan diperkenankan oleh Pemangku Raja Perlis, Tuanku Syed Faizuddin Putra Jamalullail.Baginda yang juga merupakan Yang Dipertua Majlis Agama Islam dan Adat Istiadat Melayu Perlis (MAIPs) telah berkenan agar perbicaraan secara tertutup dilaksanakan oleh Jabatan Kehakiman Syariah Negeri Perlis (JKSNPs) bermula 1 Julai 2023.

Menurut Ketua Hakim Syarie Negeri Perlis, Jaidi Ahmad, pelaksanaan berkenaan dibuat hasil daripada penelitian terhadap amalan yang dilaksanakan di Doha, Qatar melalui pengalaman Program Safar Ilmu MAIPs serta telah dilaksanakan kajian mendalam terhadap kesannya sebelum diimplementasikan di negeri Perlis.Keputusan berkenaan dibuat adalah bagi menjaga aib di antara pihak-pihak yang terlibat terutamanya yang melibatkan kes-kes yang mendedahkan keaiban peribadi selain bagi mengelakkan unsur 'ghibah' atau menyebutkan sesuatu perkara yang terdapat pada diri seseorang Muslim serta boleh membawa kepada fitnah.Titah perkenan berkenaan telah dizahirkan Tuanku Syed Faizuddin ketika Program Forum Safar Ilmu MAIPs bersempena cerapan Rukyah Hilal Awal Zulhijjah 1444 Hijrah anjuran Jabatan Mufti Negeri Perlis di Masjid Al Hussain Kuala Perlis.Pada Majlis berkenaan, baginda turut berkenan melancarkan Buku 'Memahami Akidah Ahli Al-Sunnah Wa Al-Jamaah Berdasarkan Manhaj Salaf' karya Ahli Jawatankuasa Fatwa Negeri Perlis, Profesor Dr. Basri Ibrahim yang juga merupakan Profesor di Kolej Universiti Islam Perlis (KUIPs).


Kempen AADK 'Pencegahan Bermula Dari Rumah' berkesan

KUALA LUMPUR, 19 Jun- Sebanyak 396 kes penyalahgunaan dadah dicatatkan berlaku dalam kalangan remaja tahun ini berbanding 1,671 kes pada tahun lalu.Ketua Penolong Pengarah, Bahagian pencegahan, Agensi Anti Dadah Kebangsaan (AADK) Mahadzir Elias berkata, statistik itu membuktikan strategi dan pencegahan awal amat penting dalam membanteras penyalahgunaan dadah bagi golongan tersebutBeliau berkata tahun ini AADK menfokuskan kepada strategi mendekati ibu bapa dan keluarga sebagai agen menyebarluas kempen 'Pencegahan Bermula Dari Rumah'.

(Ketua Penolong Pengarah, Bahagian pencegahan AADK Mahadzir Elias)

"Dunia sekarang banyak pempengaruh. Jadi kalau ibu bapa itu jadi pempengaruh kepada anak-anak, mereka akan selamat, disamping hendak mewujudkan keharmonian dalam keluarga, komunikasi yang baik dalam keluarga, pengisian masa yang penuh antara anak dengan ibu bapa.AADK juga hendak menyasarkan, membangunkan kemahiran ibu bapa itu sendiri dalam mengurus serta mengendalikan tingkah laku dan emosi anak-anak", katanya dalam Selamat Pagi Malaysia di Angkasapuri.AADK juga bertindak melatih golongan belia agar menyertai Skuad Anti Dadah sekali gus menjadi agen menyampaikan maklumat berkesan dalam kalangan rakan sebaya.


Wan Junaidi fokus penggubalan Kod Etika Ahli Parlimen

KUALA LUMPUR, 19 Jun- Penggubalan Kod Etika Ahli Parlimen antara fokus Yang di-Pertua Dewan Negara baharu, Tan Seri Wan Junaidi Tuanku Jaafar.Menurut Wan Junaidi, ia penting bagi memastikan visi Parlimen sebagai institusi legislatif negara tidak tersasar."Pada saya tugas ahli Parlimen bukan sesuatu yang mudah. Mereka menggubal undang-undang meluluskan bajet, mempertahankan kerajaan dan memberi perkhidmatan kepada rakyat. Parlimen perlu diberi tumpuan sebagai satu wawasan kerajaan sejak daripada dahulu lagi dan dilaksana dengan harapan kita boleh melaksanakan sebagai legasi Parlimen rakyat Malaysia," katanya kepada pemberita di sini.Selain itu, penggubalan Akta Perkhidmatan Parlimen, pindaan Akta Majlis Parlimen (Keistimewaan dan Kuasa) 1952 (Akta 347) turut menjadi tumpuan ke arah reformasi Parlimen.Beliau berkata demikian dalam ucap tama sejurus dilantik sebagai Yang di-Pertua Dewan Negara di sini pagi tadi.


KPM proaktif usaha tangani sekolah daif di seluruh negara

KUALA LUMPUR, 19 Jun- Sebanyak RM1 bilion telah diluluskan di bawah Rancangan Malaysia ke-12 (RMK12) melibatkan 147 projek baik pulih bangunan sekolah daif terutama di Sarawak.

Timbalan Menteri Pendidikan Lim Hui Ying berkata, Kementerian Pendidikan Malaysia (KPM) sentiasa proaktif dan memberi keutamaan dalam usaha menangani sekolah daif di seluruh negara termasuk di Sarawak.Sehingga April tahun lalu, sebanyak 351 buah sekolah telah dikenal pasti mempunyai bangunan daif di negeri tersebut.Manakala daripada jumlah tersebut, 33 buah sekolah telah diluluskan projek naik taraf dan pembinaan bangunan gantian dalam RMK12 Rolling Plan 1 tahun 2021 hingga Rolling Plan 3 tahun 2023.

(Timbalan Menteri Pendidikan Lim Hui Ying)

"Berhubung permohonan projek menaik taraf atau pembinaan gantian bangunan daif yang belum mendapat kelulusan, KPM akan mengemukakan permohonan secara berfasa kepada pihak agensi pusat untuk dipertimbangkan dalam Rancangan Malaysia Lima Tahun (RMLT).

"Walau bagaimanapun kelulusan dan pelaksanaan projek ini adalah tertakluk kepada keutamaan dan kedudukan kewangan semasa kerajaan", katanya semasa sesi soal jawab Dewan Negara di Parlimen.Tambahnya, sebanyak 381 projek pembangunan semula sekolah daif di Sarawak telah diluluskan.Daripada jumlah tersebut sebanyak 223 projek telah siap dari tahun 2016 sehingga sekarang.


Tegur anak buat bising, warga emas maut dipukul

MUAR, 19 Jun- Seorang warga emas maut selepas dipercayai dipukul anaknya sendiri dalam kejadian amuk malam tadi.Insiden berlaku di kediaman keluarga tersebut di Taman Temiang di sini pada pukul 8.20 malam.Ketua Polis Daerah Muar, Asisten Komisioner Raiz Mukhliz Azman Aziz berkata mangsa, 73 tahun meninggal dunia di tempat kejadian akibat kecederaan parah di bahagian kepala serta leher akibat dipukul menggunakan senjata tajam."Suspek mengamuk dan memukul mangsa hingga mati selepas tidak berpuas hati kerana ditegur membuat bising."Suspek berumur 47 tahun itu ditahan dan semakan mendapati suspek mempunyai rekod psikiatrik lampau."Kes disiasat mengikut Seksyen 302 Kanun Keseksaan," katanya menerusi kenyataan.

(Foto Suspek berumur 47 tahun itu ditahan dan semakan mendapati suspek mempunyai rekod psikiatrik lampau)


Projek LTU 5B, 5A dibuka 25 Jun

KOTA BHARU, 19 Jun- Projek Lingkaran Tengah Utama (LTU) bagi pakej 5B dan sebahagian pakej 5A, akan dibuka pada 25 Jun ini. Timbalan Menteri Kerja Raya, Datuk Seri Abdul Rahman Mohamad berkata projek berkenaan berjaya disiapkan lebih awal berbanding tarikh asal iaitu Disember depan. Kerja-kerja tersebut dipercepat bagi membolehkan laluan itu digunakan kira-kira 500,000 kenderaan menjelang sambutan Aidiladha."Sebelum ini kita hanya keluar di Bilut, kali ini kita boleh keluar di Raub, sekurang-kurangnya dapat menjimatkan masa, kilometer dan minyak kereta."Dan jalan ini lebar, dua hala, kalau ikut jalan lama satu hala sahaja, jadi itu faktor yang boleh membantu penduduk Kelantan dan Pahang," katanya.

(Timbalan Menteri Kerja Raya, Datuk Seri Abdul Rahman)

Beliau berkata demikian kepada pemberita selepas merasmikan Mesyuarat Agung Tahunan Kali Ke-44 Persatuan Kontraktor Melayu Malaysia (PKMM) Kelantan, di sini pada Ahad. Hadir sama, Pengerusi PKMM Kelantan, Datuk Mohd Rosdi Ab Aziz. Dalam perkembangan lain, Abdul Rahman berkata pihaknya akan mengusulkan cadangan PKMM supaya mengehadkan pengeluaran lesen kontraktor baharu kepada Kementerian Kewangan. Cadangan itu dikemukakan berikutan berlaku lambakan kontraktor G1 hingga G7 di negara ini, berbanding tawaran kerja yang agak terhad. Ketika ini dianggarkan terdapat lebih 160,000 kontraktor kelas G1 hingga G7.


Wan Junaidi dilantik YDP Dewan Negara, Nur Jazlan timbalan

(Wan Junaidi (kiri), Nur Jazlan (tengah) dan Mujahid Yusof (kanan)/Foto fail Bernama)

KUALA LUMPUR, 19 Jun- Tan Sri Dr Wan Junaidi Tuanku Jaafar dilantik Yang Dipertua (YDP) Dewan Negara ke-19.Beliau menggantikan Tan Sri Dr Rais Yatim yang tamat perkhidmatan pada 16 Jun lepas.Bekas Menteri di Jabatan Perdana Menteri (Parlimen dan Undang-Undang) itu adalah calon tunggal yang dikemukakan untuk memegang jawatan tersebut.Pelantikan dicadangkan Perdana Menteri, Datuk Seri Anwar Ibrahim dan telah diperkenankan oleh Yang di-Pertuan Agong, 14 Jun lepas."Saya ingin mengucapkan jutaan terima kasih kepada YAB Perdana Menteri yang telah mencadangkan nama saya sebagai Yang Dipertua Dewan Negara, walaupun sedia maklum saya telah bersara daripada politik, namun panggilan berkhidmat lebih penting daripada apa yang saya rancang," katanya dalam ucapan ringkas di Parlimen, di sini hari ini.

(Tan Sri Dr Wan Junaidi Tuanku Jaafar ketika memberikan ucapan ringkas sebaik dilantik sebagai Yang Dipertua Dewan Negara)

Terdahulu, Wan Junaidi mengangkat sumpah sebagai Senator di Dewan Negara, bersama dua yang lain iaitu Ahli Majlis Kerja Tertinggi UMNO, Datuk Nur Jazlan Mohamed dan Naib Presiden Parti Amanah Negara (AMANAH), Datuk Seri Dr Mujahid Yusof.Nur Jazlan turut dilantik sebagai Timbalan Yang Dipertua Dewan Negara selepas mendapat 43 undian dalam pengundian lantikan jawatan itu, mengatasi Ketua Penerangan BERSATU, Datuk Razali Idris.


Pelantikan Wan Junaidi sebagai YDP Dewan Negara ke-19  tepat, perkasa agenda reformasi Parlimen

KUALA LUMPUR, 19 Jun- Pelantikan Tan Sri Dr Wan Junaidi Tuanku Jaafar sebagai Yang di-Pertua Dewan Negara ke-19 dianggap tepat demi memperkasa agenda reformasi Parlimen.

Perkara itu dinyatakan Perdana Menteri Datuk Seri Anwar Ibrahim sebelum memulakan sesi Jawab Lisan di Dewan Negara.

(Yang di-pertua Dewan Negara ke-19, Tan Sri Dr Wan Junaidi Tuanku Jaafar/JAPEN)

"Kerajaan ucapkan tahniah untuk jawatan yang selayaknya disandang oleh Tan Sri Dr Wan Junaidi Tuanku Jaafar yang berpengalaman, yang ada presentasi baik, cemerlang sebagai ahli parlimen, menteri dan sungguh komited membawa agenda reformasi Parlimen."Tan Sri mempunyai kelayakan yang sempurna, kami usulkan dengan semangat tersebut bagi mengangkat martabat Dewan Negara sebagai institusi penting dalam negara", kata Perdana Menteri Datuk Seri Anwar Ibrahim.Wan Junaidi menggantikan Tan Sri Dr Rais Yatim yang dilantik sebagai Speaker Dewan Negara sejak 18 Jun 2020 dan tamat perkhidmatan pada 16 Jun lepas. Dalam pada itu pelantikan Datuk Nur Jazlan Bin Tan Sri Mohamed sebagai Timbalan Yang di-Pertua Dewan Negara diyakini mampu membawa perubahan kepada institusi Parlimen.